2 ЙИЛГА МЎЛЖАЛЛАНГАН РИВОЖЛАНТИРИШ ДАСТУРЛАРИ\nИқтисодиёт 03.11.2018 313\n3 туман ижтимоий-иқтисодий ҳаётида қандай ўзгариш ясайди?\nМайдони жиҳатидан вилоятимиздаги энг катта ҳудуд саналган Чироқчи туманида индустрия тармоғи ривожи нисбатан анча орқада қолган. Ўз навбатида, мавжуд рақамлар ҳам шуни кўрсатиб турибди. Оддий бир мисол, бу ерда кўзга кўринган йирик саноат корхонаси йўқ ҳисоби. Жорий йилнинг 9 ойида воҳамиз миқёсида ишлаб чиқарилган саноат маҳсулоти ҳажмининг атиги 1,5 фоизи ушбу туман ҳиссасига тўғри келади, холос. Мазкур миқдорни аҳоли жон бошига тақсимлаганда ҳам, туман ҳудудлар кесимида энг паст кўрсаткич (365 минг сўм) қайд этган. Таққос учун, тегишли рўйхатда ўртада жойлашган Шаҳрисабз шаҳри натижаси 1 миллион 840 минг сўмга тенг. Шу ўринда савол туғилади: зарур хом ашё ресурсларига бой Чироқчида соҳа равнақига нима халал бераяпти?\nАввало, ҳудуднинг юртимиз темир йўл тармоғига у қадар фаол интеграциялашмагани бунга муҳим сабаблардан бири сифатида кўрилади. Тумандаги асосий хом ашё базалари айтарли темир йўллар билан қамраб олинмаган. Бу эса ҳудуднинг инвестициявий жозибадорлиги камайишига хизмат қилаётгани табиий. Хусусий тадбиркорлик тараққиёти, аҳоли бандлиги борасида очиқча мақтана олмайдиган Деҳқонобод ва Миришкор туманлари ҳақида ҳам шунга ўхшаш фикрларни айтиш мумкин. Бугунги кунда ушбу ҳудудларнинг ижтимоий-иқтисодий ривожи бошқаларга қараганда анча суст кечаяпти. Аксарият жабҳаларда талайгина муаммолар тўпланиб қолган. Аҳамиятлиси, мавжуд аҳволни ижобий тарафга ўнглаш учун ҳар ҳолда ички имкониятлар етарли, фақат уларни самарали ишга солиш керак бўлади.\nШу мақсадда Вазирлар Маҳкамаси яқинда Чироқчи, Миришкор ва Деҳқонобод туманларини 2018-2019 йилларда комплекс ривожлантириш бўйича алоҳида-алоҳида қарорлар қабул қилди. Бу юзасидан махсус чора-тадбирлар дастурлари ҳам тасдиқланди. Уларнинг муваффақиятли амалга оширилиши эса ҳар бир ҳудуднинг саноат салоҳиятини янада кенгайтириш, бор ресурслардан оқилона фойдаланишга имкон беради. Зарур муҳандислик-коммуникация тармоқлари ва замонавий ишлаб чиқариш инфратузилмаси ҳам бунёд этилади. Муайян истиқболли лойиҳалар рўёби эса ушбу туманларда қишлоқ хўжалиги, хизмат кўрсатиш ва сервис соҳаси равнақига кенг йўл очиши кутилмоқда. Буларнинг барчаси жойларда аҳоли бандлиги ва даромадлари ошишига муҳим шароит ҳозирлаши лозим.\nҚайд этиш жоиз, мазкур дастурлар туманлар ҳаётининг етакчи соҳалари ривожига хизмат қилувчи кўплаб лойиҳаларни ўз ичига олган. Бунда саноат, хизмат кўрсатиш, аграр сектор, инфратузилма объектлари қуриш, ижтимоий соҳа равнақи, ирригация ва мелиорация тизимини яхшилаш, қишлоқ хўжалиги моддий-техникасини мустаҳкамлаш сингари асосий йўналишлар белгилаб олинган. Дастурларнинг молиялаштириш манбалари ҳам аниқ кўрсатиб ўтилган.\n1300 дан зиёд лойиҳа учун қарийб 1,3 триллион сўм инвестиция\nТегишли муддатда учала туманни қўшиб ҳисоблаганда, жами 1 минг 305 та лойиҳа ҳаётга татбиқ этилиши даркор. Уларни танлашда ҳар бир ҳудуднинг ўзига хослиги, салоҳияти шу билан бирга, муаммоси эътиборга олингани муҳим. Бунинг учун эса турли манбалар ҳисобидан 1,3 триллион сўмга яқин маблағ ўзлаштирилади. Натижада 4420 та янги иш ўрни яратилиши режа қилинган.\nЭнг кўп лойиҳа Деҳқонобод туманига ажратилган – жами 493 та. Уларнинг самарали рўёбга чиқиши учун эса 400 миллиард сўмдан ортиқ сармоя талаб этилади. Бунга маҳаллий бюджетдан 106 миллиард 987 миллион сўм, республика бюджетидан 585 миллион сўм жалб қилинади. Ажратиладиган 69 миллиард 242 миллион сўмни мақсадли жамғармалар маблағи ташкил этади. Ўз навбатида ташаббускорлар ҳам бир четда қараб тургани йўқ – улар томонидан 92 миллиард сўмдан ошиқ маблағ йўналтирилади. Банклар эса лойиҳа муаллифларини 131 миллиард 863 миллион сўм миқдоридаги кредитлар билан қўллаб-қувватлайди.\nДеҳқонобод туманида ишга тушадиган лойиҳаларнинг 135 таси иқтисодиёт тармоқларига тааллуқли. Жами 156 миллиард сўм инвестиция эвазига саноат тармоғида 24 та, хизмат кўрсатиш соҳасида 61 та, қишлоқ хўжалиги йўналишида 50 та тадбиркорлик ташаббуси амалга ошади. Бунинг самарасида 1541 нафар киши бандлиги таъминланиши лойиҳалар ижтимоий аҳамиятидан дарак бермоқда.\nЧироқчи туманини комплекс ривожлантириш дастуридаги 463 лойиҳанинг 129 таси хусусий сектор вакиллари томонидан илгари сурилган. Дастурда кўзда тутилган жами 445 миллиард 413 миллион сўм инвестициянинг ярмидан зиёди ана шуларга йўналтирилади. 30 та лойиҳа асосида туманнинг саноат салоҳиятини янада юксалтириш, 50 та лойиҳа негизида сервис соҳасида сифат ўзгариши ясаш мақсад қилинган. Қолган 49 лойиҳа бўйича ҳудудда асосан чорвачилик тармоқларини янада ривожлантириш белгиланган. Деҳқонобод туманидан фарқли равишда Чироқчида бажариладиган лойиҳаларни молиялаштиришда хорижий сармоя ҳам иштирок этади – мазкур сумма нақ 108 миллиард сўмни ташкил қилмоқда. Бошқа манбалардан ҳам салмоқли маблағ ўзлаштирилади. Аҳамиятлиси, тегишли қарорга асосан туманда темир йўл тармоғини ривожлантириш бўйича кечиктирмасдан чора-тадбир ишлаб чиқиш лозимлиги қайд қилинган.\nДастурда Миришкор тумани комплекс равнақи учун 349 та лойиҳа етарли, деб ҳисобланган. Сон кам бўлса-да, салмоқ юқори эканини айтиш ўринли. Умумий ҳисобда 432 миллиард 583 миллион сўм маблағ сарфланиши асло ёмон кўрсаткич эмас. Инвестициялар ҳажмида ташаббускорлар ва банклар улуши ниҳоятда катта – мос равишда 127 миллиард ва 222 миллиард сўмни айнан улар дастурга тикишмоқда. Лойиҳаларнинг асосий қисми (153 та) туманнинг етакчи уч тармоғига тегишли. Аграр жабҳада 65 та, хизмат кўрсатиш йўналишида 60 лойиҳа амалга оширилади. Ўз-ўзидан маълумки, саноат тармоғи тараққиётига қаратилган лойиҳалар чўғи кам – 28 та.\nЗамонавий саноат юқори технологияларга асосланади\nЮқорида таъкидланганидек, учала туман ҳам саноатлашиш даражаси масаласида вилоятда охирги ўринларни эгаллаб келмоқда. Ҳозирги пайтда ушбу ҳудудларда фаолият кўрсатаётган саноат корхоналари сони, иш унуми, фаолият қамрови мавжуд талабларга мос эмас. Тармоқнинг айрим муҳим йўналишлари ҳали ҳам йўлга қўйилмаган. Хом ашё сероб бўлгани ҳолда уни қайта ишлаш аҳволи қониқарли, деб бўлмайди. Жараёнга илғор технологияларни фаол жорий этиш асосий вазифа бўлиши даркор.\nШу маънода дастурларда ҳудудлар учун алоҳида манзилли рўйхат ишлаб чиқилган. Ундан жой эгаллаган ҳар бир лойиҳа қиймати, ташаббускори, фаолият йўналиши, яратилажак иш ўрни тўғрисида маълумот келтирилган.\nМисол учун, Деҳқонобод туманида 24 та инвестиция лойиҳа доирасида озиқ-овқат ва ноозиқ-овқат товарлари, шунингдек, қурилиш материаллари ишлаб чиқаришни ривожлантириш, мавжуд қувватларни модернизация қилиш, янги корхоналарни барпо этиш мўлжал қилинган. Ҳудуддаги “Пармонов Янгибой Холмуродович” хусусий корхонасида мевани қуритиш ва қадоқлаш линияси ишга туширилади. “Жўра бобо” хусусий фирмаси вакиллари эса 1 миллиард 300 миллион сўм маблағ эвазига тузни қайта ишлаб, қадоқлашни таклиф этишмоқда. “Орзу омад” МЧЖ туман енгил саноат тармоғидаги йирик лойиҳа ташаббускори сифатида чиққан. 2 миллиард сўм сармоя сарфлаб, жунни ювиш, кигиз ва жун ип-калава ишлаб чиқаришни йўлга қўйиш белгиланган.\nЛойиҳаларда инновацион ёндашувларга ҳам алоҳида ўрин берилган. “Деҳқонобод биогаз” МЧЖда кичик ҳажмдаги биогаз қурилмаларини тайёрлаш ўзлаштирилади. Ҳам тежамкор, ҳам экологик безарар бу маҳсулот иссиқхона хўжалиги юритувчилар, ёқилғига эҳтиёж сезувчи кичик ишлаб чиқариш субъектлари учун жуда маъқул келиши турган гап. Ҳудуддаги ягона саноат гиганти - “Деҳқонобод калий заводи” раҳбарияти ҳам дастурда ўз лойиҳаси билан қатнашмоқда. 26 миллиард сўм маблағ эвазига, маҳаллий хом ашёни чуқур қайта ишлаш асносида амалга ошадиган бу лойиҳа сулфатли калий ишлаб чиқаришни кўзда тутади.\n“Биг био импекс” МЧЖ тадбиркорлари эса ҳудудда шифобахш ва зираворлик хусусиятига эга коврак ўсимлигини етиштириб, ширасига саноат усулида ишлов беришни ва экспортга чиқаришни таклиф этган. Яна бир жиҳати, Деҳқонободда бентонит ва доломит сингари маъданлар кўп миқдорда топилади. Айни вақтгача уларни қайта ишлаб, рақобатбардош саноат маҳсулотлари ишлаб чиқаришга қўл урилмаган. Ҳукумат қарорига мувофиқ, бу борада мақбул таклиф ишлаб чиқиш мутасадди ташкилотлар зиммасига юклатилди.\nДастур асосида Чироқчи туманида саноат йўналишида рўёбга чиқариладиган лойиҳаларнинг қарийб ярми қурилиш материаллари тайёрлашни кенгайтиришга дахлдор. “Чироқчи дала шпатли кварц” хусусий корхонаси илгари сурган ташаббус эса энг йиригидир. Унинг қиймати 120 миллиард сўмга баҳоланган бўлиб, 108 миллиард сўми хорижий сармоядор ҳиссасига тўғри келади. Бу лойиҳа асосида кварц қазиб олиш маҳсулдорлигини ошириш ва қайта ишлашга эътибор қаратилади.\nТарвуз етиштиришда донг таратган Чироқчида мазкур полиз маҳсулотига шу дамгача хом ашё сифатида қаралмаган. Дунё тажрибасидан маълумки, тарвуздан тотли шарбат ишлаб чиқариш мумкин. Эътиборлиси, келгусида айни шу йўналишда ҳам иш бошланади. Тадбиркорлик субеъкти – “Норқизил Тожиев” МЧЖ масъуллари шундай қувватни ишга туширишмоқчи. Йўналтирилажак 1 миллиард 100 миллион сўм инвестиция лойиҳа кўламини ифодалайди. “Насаф нотўқима” МЧЖ томонидан ҳудудга хос бўлмай келаётган янги фаолият - трикотаж мато тўқиш (қиймати 2 миллиард 300 миллион сўм) ташкил этилса, “Чироқчи буюрсин текстиль” хусусий корхонасида шундай матони тайёр экспортбоп маҳсулотга айлантириш амалга оширилади.\nМиришкордаги саноат корхонаси - “Найистон ғурури” МЧЖ вакиллари ҳам сутни қайта ишлашда замонавий технологияларга мурожаат қилишади. 1 миллиард сўмдан ошиқ маблағ ҳисобидан сўнгги русумли ускуналар келтирилиб, сут, кефир, қаймоқ, музқаймоқ, ёгурт ва творог каби харидоргир маҳсулотлар аҳолига тақдим этилади.\nЯна бир истиқболли лойиҳани шу ҳудуддаги “Ёдгор файз” МЧЖ таклиф этган. Жамият мулкдорлари дуккакли маҳсулотлар (мош, нўхат, ловия)ни махсус ускуналар ёрдамида саралаб, қадоқлаш ва экспорт қилишни мўлжал қилишмоқда. Балиқчилик билан шуғулланувчи “Бо-Зариф” фермер хўжалигида эса ушбу тармоқ янада ривожлантирилади ва хом ашё қайта ишланади. Қиймати 5 миллиард 100 миллион сўмлик лойиҳа учун кўзда тутилган маблағнинг асосий қисми янги цехни технологик жиҳозлашга ишлатилади.\nШубҳасиз, саноат йўналиши бўйича таклиф этилган энг йирик лойиҳа “Миришкор текстиль экспорт” МЧЖга тегишли. Корхона 90 миллиард сўмдан зиёд инвестицияни ўзлаштириб, Туркия ва Япониянинг замонавий дастгоҳларида тайёр мато ва трикотаж маҳсулотлари ишлаб чиқаришни йўлга қўяди.\nҲудуднинг тикув-трикотаж соҳасига вилоятимизда биринчилардан бўлиб кластер тизимига ўтган “Ғузор текстиль импекс” МЧЖ ҳам сармоя киритмоқда. Мақсад - рақобатбардош кийим-кечаклар тайёрлаш ва хориж мамлакатларига экспортга йўналтириш. Лойиҳа қиймати эса 6 миллиард сўмга тенг. “Миришкор вайт фиш” фермер хўжалиги томонидан туманда яна бир йирик қувват барпо этилиб, балиқ етиштирувчиларни омихта ем билан таъминлаш имкони яратилади.\nХизмат кўрсатиш ва аграр жабҳада сифат ошади\nАлбатта, ҳудудлар комплекс ривожини ана шу икки соҳа ютуқларисиз тасаввур этиб бўлмайди. Хизмат кўрсатиш ва қишлоқ хўжалиги ушбу туманлар ялпи ҳудудий маҳсулоти ҳажми ўсишида муҳим аҳамият касб этиши билан бирга, аҳолини фойдали иш билан машғул этиш борасида саноат соҳасидан ҳам илдам саналади. Асосийси, бугун мазкур тармоқларда ҳали ишга солинмаган, тўла қамраб олинмаган имкониятлар кенг. Дастурда шу икки йўналишдаги лойиҳалар кўп экани ҳам фикримиз тасдиғи бўла олади.\nДеҳқонободда 61 та лойиҳа амалга ошиши хизмат кўрсатиш соҳаси мавқеи яхшиланишига ёрдам беради, албатта. Муҳими, тадбиркорлар ўзи учун янги йўналишларни очишга асло бефарқ эмас. Масалан, “Шўркўл сайёҳ туризм” МЧЖ ҳудудда сайёҳлик соҳасини ривожлантириш пайида. Ишбилармон туманда туристларнинг дам олишини мазмунли ташкил этишга асосий урғу берган. “Деҳқонобод туман босмахонаси” МЧЖ вакиллари эса фуқаролар учун анча пайтдан бери муаммо туғдириб келаётган полиграфия хизмати янги турини кенг йўлга қўяди. Бу йўналишда савдо фаолиятини кенгайтиришга қаратилган лойиҳалар ҳам талайгина. “Чак-Чак Чашмаси” хусусий корхонаси мулкдори туманда ҳунармандчилик буюмлари савдосини ташкил этмоқчи.\nТиббий хизмат кўрсатиш жабҳасидаги лойиҳаларга ҳам алоҳида диққат қаратилган. Ҳудуддаги “Руслан Амирзода” хусусий корхонаси бунинг учун 1 миллиард сўм маблағ сарф этаяпти. Фаолият асосий йўналиши эса ташхис қўйиш ва даволашдан иборат.\nТуманда хусусий секторнинг таълим соҳасида анча фаоллашгани ҳам аҳамиятлидир. Қарийб 20 га яқин лойиҳа асосида шу йўналишда иш ташкил этиш, яъни мактабгача таълим муассасаси хизматини таклиф қилиш кўзда тутилган. Айрим тадбиркорлар бунда давлат хусусий шерикчилик асосида фаолият юритишни маъқул кўрган. Албатта, бу мактабгача ёшдаги болаларнинг боғчага қамраб олиниши даражасини янада оширади.\nЧироқчи туманига тегишли дастурда савдо хизмати кўрсатиш лойиҳалари салмоқли ўринга эга. Тадбиркорлар бу фаолиятни асосан замонавий мажмуада йўлга қўйиш тарафдори. Жами 50 та лойиҳа орасида умумий овқатланиш хизматини янада тараққий эттиришга қизиқиш билдирганлар ҳам йўқ эмас. Шунингдек, аҳоли орасида соғлом ҳаётга амал қилиш истаги кучайганидан “Универсал медикал” хусусий корхонаси вакили унумли фойдаланмоқчи. У ташкил этаётган соғломлаштириш маркази учун 4 миллиард сўмга яқин маблағ ажратилади. Манзилли рўйхатда меҳмонхона, гўзаллик салони, сартарошхона хизмати кўрсатиш мақсад қилинган лойиҳалар ҳам учрайди.\nМиришкорда сервис йўналишидаги 60 лойиҳанинг 4 таси асосида автомобилларга техник хизмат кўрсатиш ташкил этилади. Икки лойиҳа эса деҳқон ва фермерларга қишлоқ хўжалиги техникаси хизмати тақдим этишдан иборат. Шундай ташаббус муаллифи - “Усмон Юсупов МТП” МЧЖ масъуллари томонидан 11 миллиард 500 миллион сўм миқдоридаги инвестиция ўзлаштирилади. Бу маблағ эвазига 30 дан ортиқ замонавий техника харид қилиш режалаштирилган. Эътиборлиси, манзилли рўйхатни шакллантиришда маиший ва радио техника жиҳозларини таъмирлаш хизматини кенгайтириш масаласи ҳам ҳисобга олинган. 5 та лойиҳа шундай фаолиятни ташкил этишга мўлжалланган.\nУч туманда дастур доирасида қишлоқ хўжалиги соҳасида рўёбга чиқариладиган лойиҳалар умумий қиймати 225 миллиард сўм атрофида. Булар ҳисобидан ҳудудларда қорамолчилик, паррандачилик, балиқчилик тармоқлари ривожига кенг тус бериш кўзда тутилган. Қишлоқ хўжалиги ноз-неъматларини асл ҳолича сақлаш мақсадида совиткичли сиғимлар барпо этишга қаратилган лойиҳалар ҳам салмоқли.\nМаълумки, Деҳқонобод тумани тоғли ҳудуд бўлгани учун лойиҳа ташаббускорлари қўйчиликни кенгайтиришга тайёрлигини маълум қилган. Бунинг учун соҳага 15 миллиард 848 миллион сўм жалб қилинади, 30 та истиқболли лойиҳа ишга туширилади. Ишбилармонлар ҳисори ва қоракўл зотли қўйларни боқишни, бош сонини кўпайтиришни ташкил этади.\nЧироқчида эса энг кўп лойиҳа наслли қорамол парваришини ривожлантиришни назарда тутади. Ҳудудда муҳим янгилик – гидропоника усулида иссиқхона барпо этишга ҳам киришилади. Бу лойиҳага “Автомобилчи МТП” МЧЖ вакиллари 10 миллиард сўмдан зиёд пул тикишади.\nҚўйчилик йўналишидаги жуда кўп лойиҳалар Миришкорда ҳам амалга ошади. Зотли қоракўл қўйлари Афғонистондан олиб келинади. Ҳудуд ишбилармонлари эчкичиликни ҳам истиқболли тармоқ сифатида кўришмоқда. Австралиядан келтириладиган наслдор эчкилар тивити учун боқилади.\nҲудудда фаолият олиб борувчи “Биг агро легумес” МЧЖ масъуллари эса қиймати жиҳатидан энг йирик лойиҳани таклиф этган. 5 миллиард сўм инвестиция олиб кириб, брокколи, руккола, айсберг каби салатбарглари етиштириш билан шуғулланади. Ниҳолларни ўстириш учун кўчатхона ҳам барпо этилади.\nИқтисодий лойиҳалардан ташқари ҳар бир ҳудуд дастурида йўл-транспорт ва муҳандислик-коммуникация тизимларини янада ривожлантиришга доир ишларни бажариш ҳам белгиланган. Умумий фойдаланишдаги ва ички хўжалик йўллари реконструкция қилинади, жорий таъмирланади. Электр, газ ва ичимлик таъминотини яхшилаш чоралари кўрилади. Ижтимоий соҳа инфратузилмасини ривожлантириш бўйича лойиҳалар асосида умумий ва мактабгача таълим, соғлиқни сақлаш, спорт, маданият объектларида бунёдкорлик ишлари амалга оширилади. Янгиланган намунавий лойиҳалар бўйича арзон уй-жойлар қурилиши фаол давом эттирилади. Қишлоқ хўжалиги ер майдонларининг ҳолатини яхшилаш бўйича ҳам муҳим чора-тадбирлар белгиланган.\nМана, икки йилга мўлжалланган комплекс ривожлантириш дастурлари Чироқчи, Деҳқонобод ва Миришкор туманлари ҳаётида қандай ўзгаришлар ясалишига хизмат қилади. Ҳудудларда ишбилармонлик даражаси сифат жиҳатидан ўсишига шароит ҳозирланади, салоҳиятли кичик бизнес ва хусусий тадбиркорлик субъектлари сони кўпайиши туман бюджети даромади ошишида ҳам акс этади. Янги қувватлар ишга тушиши, қўшимча иш ўринлари пайдо бўлиши одамлар турмуш тарзи фаровонлашиши, доимий даромад манбаси бўлишини таъминлайди. Албатта, бу натижаларга тўла-тўкис эришиш дастурлардан ўрин эгаллаган лойиҳаларнинг қай даражада самарали рўёбга чиқишига ҳар томонлама боғлиқ.\nМирзоҳид ЖЎРАЕВ тайёрлади.


Германия билан авиақатновларга қўйилган чеклов бекор қилинди\n17 май 2022, Тошкент вақти: 15:33\nЎзбекистон билан Германия ўртасидаги авиарейсларни (кириш, чиқиш ва транзит рейслар орқали республикага кириш) тўхтатиш бўйича жорий этилган чеклов бекор қилинди.\nБу ҳақдаги қарор Республика махсус комиссиясининг 11 февраль куни ўтказилган йиғилишида қабул қилинган.\nЎтган йил 21 декабрида ўзбек расмийлари 2021 йилнинг 10 январига қадар Буюк Британия, Италия, Германия, Дания, Австрия, Австралия, Нидерландия ва Жанубий Африка Республикаси давлатлари билан халқаро авиарейслар тўхтатиш ҳақида қарор олганди.\nМазкур чеклов муддати аввалига 1 февралга қадар, кейин эса 1 мартга қадар узайтирилганди.\nРеспублика махсус комиссиясининг қарори билан мазкур давлатларда сўнгги 14 кун давомида бўлган учинчи давлат фуқаролари юқоридаги чеклов амал қилган давр мобайнида Ўзбекистонга киритилмаслиги белгиланганди.


Nashr qilingan sana: 11.02.2021\nAризалар 2021 йил 14 февралгача қабул қилинади.\n#DestinationZero — 18 ёшдан 35 ёшгача бўлган ва иқлим ўзгаришига қарши курашда янгиликларни амалга оширишни истаган ёшлар учун инновацион чақириқ. Биз жамиятда иқлим ўзгаришининг салбий таъсирини енгишга ва углерод чиқиндиларининг нолга яқинлашишига ёрдам берадиган ғояларни изланишидамиз.\n10 нафар ғолибга 2021 йил март ойининг охирига қадар ҳар бир инновация учун 5000 фунт стерлинг миқдорида молиявий ёрдам тақдим этилади.\nИштирок этиш учун:\n60 сонияли видеони #DestinationZero хештеги билан Facebook, Instagram, Twitter ёки YouTubeда улашинг.\nМуддат: 2021 йил 14 феврал, Буюк Британия вақти билан соат 23:59 да.\nВидеода исмингизни, ёшингизни ва яшаш жойингизни кўрсатинг ҳамда иқлимга оид инновациянгиз ҳақидаги сўзлаб беринг. Инновациялар янги бизнес моделлари, янги илмий янгиликлар ёки иқлим ҳақида огоҳлантириш тизимларини ўз ичига олиши мумкин.\nИштирокчилар ариза топшириш ва ушбу лойиҳа амалга оширилиши давомида ўз мамлакатида яшашлари шарт. Aризаларни индивидуал равишда ёки гуруҳ сифатида топширишингиз мумкин, шунингдек бир нечта инновацияларни тақдим этиш мумкин.


Фракция аъзолари, экспертлар, олимлар, кенг жамоатчилик ҳамда журналистлар иштирок этган тадбирда инновацион фаолиятни янада жадаллаштириш йўлидаги муаммолар ва уларнинг ечимини аниқлаш, миллий инновация тизимининг шаклланиш жараёнини таҳлил қилиш, унинг ҳуқуқий асосларини такомиллаштириш билан боғлиқ вазифалар кўриб чиқилди.\nТаъкидланганидек, бугунги давр инновацион технология ҳамда ишланмаларнинг ҳаётга самарали татбиқ этилиши, уларнинг муаллифлари ва буюртмачиларига оид муносабатларни тартибга солувчи қонунчиликни такомиллаштиришни тақозо қилмоқда. Бунга “Адолат” СДП сайловолди дастурида алоҳида эътибор қаратилган.\nИзланишлар натижасида “Илмий ва инновация фаолияти тўғрисида”ги қонун лойиҳаси партия депутатлари, экспертлар ҳамда Фан ва технологиялар агентлиги кўмагида ишлаб чиқилди. Айни вақтда уни Олий Мажлис Қонунчилик палатаси муҳокамасига киритиш олдидан илмий жамоатчилик, олимлар, экспертлар ва фаоллар иштирокида муҳокамалар бўлиб ўтаяпти.\nҚайд этилганидек, мазкур қонун лойиҳаси, аввало, соҳага доир атамаларни бир хил талқин қилишга имкон берадиган тушунчалар ҳамда меъёрларни ўз ичига олган. Унинг муҳим жиҳатларидан бири, бу — инновацион фаолият соҳасида давлат сиёсатининг асосий йўналишлари акс эттирилаётганидир. Шунингдек, унда илм-фан ва инновациялар соҳасида давлат сиёсатини амалга ошириш бўйича органлар, уларнинг ваколатлари, илмий ҳамда инновациявий фаолият субъектлари, уларнинг ҳуқуқ ва мажбуриятлари аниқ баён этилган.\nМутахассисларнинг фикрича, ушбу ҳужжатнинг қабул қилиниши инновациялар ҳамда инновациявий фаолият соҳасида ҳуқуқий майдонни шакллантириш имконини беради.\nТадбир давомида соҳа мутахассислари, олимлар ва депутатларнинг қонун лойиҳасини янада такомиллаштиришга доир таклифлари тингланди.\nМазкур рукндаги бошқа мақолалар: « Ҳамкорликни мустаҳкамлаш зарур\tМаҳаллада кичик саноат ҳудуди »


Тошкентда намунали оилавий поликлиника ташкил қилинди (Фото) - Darakchi\nТошкентда намунали оилавий поликлиника ташкил қилинди (Фото)\nЖАМИЯТ 11.07.2017, 10:03\nТеглар: Фото, Тиббиёт, Тошкент\nШу йилнинг 6 июль куни Президентимиз Шавкат Мирзиёев раислигида соғлиқни сақлаш тизимини янада такомиллаштириш, соҳадаги мавжуд муаммо ва камчиликларни бартараф этиш масалаларига бағишланган навбатдаги видеоселектор йиғилишда ҳам бирламчи тиббий-санитария ёрдамини, айниқса, патронаж ишларини талаб даражасида ташкил этиш бўйича топшириқлар берилди.\nШу мақсадда мамлакатимиз Президентининг “Ўзбекистон Республикасида бирламчи тиббий-санитария ёрдами муассасалари фаолиятини ташкил этишни янада такомиллаштириш чора-тадбирлари тўғрисида”ги ҳамда “Тошкент шаҳар аҳолисига кўрсатилаётган бирламчи тиббий-санитария ёрдамини янада такомиллаштириш чора-тадбирлари тўғрисида”ги қарорлари қабул қилинди.\nМазкур ҳужжатлар аҳолини сифатли ва тезкор бирламчи тиббий-санитария ёрдами билан янада кенгроқ қамраб олиш, ихтисослашган тиббий ёрдамни вилоятлар аҳолисига яқинлаштириш, касалликларнинг олдини олиш ва эрта босқичларда аниқлаш, касалланиш даражасини пасайтириш, профилактик тадбирларни амалга ошириш орқали саломатлик кўрсаткичларини янада яхшилашга қаратилгани билан аҳамиятлидир.\nДавлатимиз раҳбари жойларда амалга оширилаётган бунёдкорлик ва ободонлаштириш ишлари, ижтимоий-иқтисодий ислоҳотларнинг бориши билан яқиндан танишиш, халқ билан мулоқот қилиш мақсадида пойтахтимиз туманларига ташриф буюрганда ҳам тиббиётнинг бирламчи бўғинига алоҳида эътибор қаратиб келмоқда. Хусусан, давлатимиз раҳбари Шайхонтоҳур туманида бўлганда аҳолига малакали тиббий-санитария ёрдами кўрсатиш бўйича намунали оилавий поликлиникани айнан шу туманда ташкил этиш таклифини киритган эди.\nУшбу ташаббус соҳа мутасадди ходимлари томонидан қўллаб-қувватланди. Соғлиқни сақлаш вазирлиги ва Олий Мажлис Қонунчилик палатаси билан ҳамкорликда дарҳол қўшма режа ишлаб чиқилиб, амалий ишлар бошлаб юборилди. Шайхонтоҳур туманидаги 47-оилавий поликлиника фаолияти таҳлилий ўрганилди ва мазкур мақсад учун танланди.\nПоликлиника Чақар, Чорсу, Қоратош, Гулбозор маҳаллаларини қамраб олган бўлиб, 26 минг нафардан ортиқ аҳолига тиббий хизмат кўрсатиб келмоқда. Шунингдек, ҳудудда жойлашган учта мактаб, битта коллеж ва тўртта боғчага ҳам 47-оилавий поликлиника бирламчи тиббий-санитария ёрдамини кўрсатади. Ушбу вазифани поликлиникада фаолият юритаётган кардиолог, эндокринолог, гинеколог, невропатолог, окулист, отоларинголог, стоматолог каби тор мутахассислар ҳамда 15 нафар умумий амалиёт шифокори ва 32 нафар патронаж ҳамшира сидқидилдан бажариб келмоқда. Бундан ташқари, поликлиника замонавий тиббий техникалар, хусусан, УТТ, ЭКГ, рентген аппаратлари билан жиҳозланган.\nПрезидентимиз топшириғидан сўнг, қисқа вақт ичида поликлиника фаолияти қайта кўриб чиқилиб, тубдан ислоҳ қилинди. Бунда асосий эътибор аҳолига кўрсатилаётган тиббий ёрдам сифати ва самарасини янада яхшилаш, шифокор қабулига кириш учун навбатларни қисқартириш, касалликларни эрта аниқлаш ва патронаж ишларини ўз вақтида мақсадли олиб бориш, шошилинч ҳолатларда тез тиббий ёрдам хизматини самарали ташкил этишга қаратилди.\nАйни дамда Шайхонтоҳур туманидаги 47-оилавий поликлиника фаолияти ҳавас қилса арзирли даражага етган. Тиббиёт муассасасига киришданоқ поликлиника фаолиятининг асосий мезони халқ розилиги эканини англаш мумкин. Бундай дейишимиз бежиз эмас. Сабаби бу ерда яратилган барча шарт-шароитлар замирида, аввало, аҳолига қулайлик яратиш мақсади мужассам.\nПоликлиникага ташриф буюрувчи эътибори аввало киришда осилган ўзига хос ранглардаги маълумотлар тахтасига тушиши тайин. Айнан ушбу маълумотлар орқали қайси ихтисосликдаги шифокор нечанчи хонада қабул қилиши, иш вақти ва қабул кунлари билан танишиш мумкин. Шунингдек, ҳар бир хонадонга қуйидаги маълумотларни ўзида жамлаган ташриф қоғозлари тарқатилди:\nаҳоли ўз фикр ва таклифларини билдириши учун оилавий поликлиника бош шифокорининг телефон рақамлари;\nбеморларни олдиндан шифокор қабулига ёзилишларини қайд этиш телефон рақами;\nаҳоли билан ҳудуд шифокори ва оила ҳамширалари билан узвийликни янада яхшилаш мақсадида уларнинг телефон рақамлари;\n103 тез тиббий ёрдам хизматидан фойдаланишда аҳолига қулайликлар яратиш мақсадида уларнинг телефон рақамлари кўрсатиб ўтилган.\nЭътиборли томони, ташриф қоғозида шифокор ва ҳамширалар сурати ҳам бўлиб, бу фуқаролар учун яна бир қулайлик бўлди. Тан олиш керак, илгари баъзи ҳамюртларимиз ўз оилавий шифокори ёки ҳамширасини танимасди. Эндиликда, мутахассисларнинг телефон рақамлари суратлари билан бирга тарқатилиб, аҳоли ва тиббиёт ходими орасидаги алоқа мустаҳкамланмоқда.\nПоликлиникага, одатда, режали тарзда ва шошилинч ҳолатларда мурожаат қилинади. Пойтахтимиздаги 47-оилавий поликлиникада ҳар икки ҳолатда ҳам беморга ўз вақтида ва сифатли ёрдам кўрсатиш учун барча шароитлар яратилган. Агар бемор режали тарзда тиббий кўрикдан ўтмоқчи бўлса, шифокор қабулига олдиндан ёзилиши мумкин. Буни икки хил усулда амалга ошириш мумкин: телефон орқали ва уйдан чиқмаган ҳолда, электрон тарзда.\nЯна бир қулайлик, бемор шифокор қабулига олдиндан навбат олмай келган бўлса, поликлиниканинг ўзида электрон тарзда навбатда туради. Бунинг учун ҳар бир ташриф буюрувчи махсус ўрнатилган қурилма орқали ўз тартиб рақамини олиб, мониторда навбати қачон келишини кузатиб бориши мумкин. Кутиш вақтини фойдали ташкил қилиш ҳам эътибордан четда қолмади. Яъни поликлиника ҳудудида wifi зона ташкил этилган бўлиб, навбатини кутаётган фуқаро бепул интернет орқали саломатликка доир фойдали маълумотлар билан танишиб боради.\nШошилинч ҳолатларда эса, мурожаат тушган хонадонга зудлик билан етиб бориш учун поликлиника қошида тез тиббий ёрдам подстанцияси ва унга бириктирилган махсус автомошина хизмати йўлга қўйилган. Ушбу подстанциянинг поликлиника қошида ташкил этилиши бежиз эмас. Бундан кўзланган мақсад – тез тиббий ёрдам чақирилганда масофа билан боғлиқ муаммоларнинг олдини олиш ҳамда бригада хонадонга етиб боргунча беморнинг амбулатор картаси билан танишиб боришдир. Бу эса бемор аввал ўтказган касалликлари, олган муолажалари ва саломатлигига доир бошқа зарур маълумотларни аввалдан билиш имкониятини пайдо қилади. Шунингдек, тез ёрдам бригадаси кўрикдан сўнг, бемор саломатлиги ҳақида умумий амалиёт шифокорини огоҳлантиради ва режали патронаж ўтказиб борилади. Кўриниб турибдики, бирламчи тиббий ёрдамнинг бундай кенг қамровли ташкил этилиши тиббий ёрдамнинг занжирдек узвийлигини таъминламоқда.\nБугун замон билан ҳамнафас ҳаракатланмаган ҳар қандай тизим фаолиятида олдинга силжиш, самарадорликни кўриш мушкул. Шу нуқтаи назардан, поликлиникада ҳам ахборот коммуникация технологиялари кенг жорий этилмоқда. Поликлиника ходимларининг замонавий технологияларда ишлаш малакаси оширилаётир.\nАйтайлик, бемор шифокор қабулида бўлди, унга ташхис қўйилиб, муолажалар ўтказилди. Бундай вақтда шифокор ташхиси ва ўтказилган муолажа беморнинг амбулатор картасида қайд этилади. Энди эса, поликлиникада электрон амбулатор карта юритила бошланди. Ҳар бир маълумот онлайн тарзда киритилади. Бу эса, инсон омили билан боғлиқ айрим ҳодисалар, масалан, амбулатор картанинг йўқолиши, баъзи саҳифаларининг тушиб қолиши кабиларнинг олдини олади. Бундан ташқари, мутахассислар фаолиятида ҳам самарадорлик пайдо қилади.\nЯна бир эътиборли жиҳат дори-дармон воситалар таъминоти билан боғлиқ. Яқиндан поликлиника ичида чекланган нархларда савдо қилувчи дорихона ва фитобар фаолияти йўлга қўйилди. Шунингдек, шифо муассасасини дори-дармон воситалари ва тиббий буюмлар билан таъминлашга ажратилаётган маблағлар ҳам ўтган йилга нисбатан уч бараварга оширилди.\nГувоҳи бўлдикки, поликлиника фаолияти намунали тарзда ташкил этилган. Халқ манфаатини кўзлаб, одамларни рози қилиш учун қилинган амалий ҳаракатлар ўз самарасини бермоқда. Зеро, жорий этилаётган ҳар бир янгилик фуқаролар томонидан мамнуният билан қабул қилиниб, эътироф этилаётир. Келажакда ушбу тажриба мамлакатимиздаги барча оилавий поликлиникаларга татбиқ этилиши кўзда тутилган, дея хабар беради Соғлиқни сақлаш вазирлиги Ахборот хизмати.


Керакли маълумот. Барчаси футзал бўйича клублар ўртасидаги Осиё чемпионати ҳақида / CHAMPIONAT.asia\nКеракли маълумот. Барчаси футзал бўйича клублар ўртасидаги Осиё чемпионати ҳақида\nТеглар : Клублар ўртасидаги Осиё чемпионатиАГМКфутзал\n1-12 август кунлари футзал бўйича клублар ўртасидаги навбатдаги Осиё чемпионати бўлиб ўтади.\nМусобақага бу сафар Индонезиянинг Йогякарта шаҳри мезбонлик қилади. Мусобақада ОФК тарихида биринчи бор 16та жамоа иштирок этади. Мамлакатимиз шарафини эса Ўзбекистоннинг футзал бўйича амалдаги чемпиони АГМК ҳимоя қилади.\nЖАМОАЛАР ҲАҚИДА ЭСЛАТМА\nШу йилнинг 18 май куни футзал бўйича клублар ўртасидаги Осиё чемпионатига қуръа ташланганди. Қуръа натижаларига кўра, АГМК “D” гуруҳидан жой олган бўлиб, Эроннинг “Мес Сунгун”, Ливаннинг “Банк Бейрут” ҳамда Тожикистоннинг “Сипар” клубларига қарши баҳс олиб боради. Даставвал барча гуруҳлардаги жамоаларни эслаб ўтсак.\n"A" гуруҳи: "Вамос" (Индонезия), "Нагоя Оушенс" (Япония), "Далян Юан Династи" (Хитой), "Виктория Университи" (Малайзия).\n"B" гуруҳи: "Тай Сон Нам" (Вьетнам), "Ал Дафра" (БАА), "Нафит Ал Васат" (Ироқ), "Жеонгжу Маг" (Жанубий Корея).\n"C" гуруҳи: "Чонбури Блювейв" (Таиланд), "Ал Сайлия" (Қатар), "Ерем" (Қирғизистон), "Вик Виперс" (Австралия).\n"D" гуруҳи: "Мес Сунгун " (Эрон), "Банк Бейрут" (Ливан), АГМК (Ўзбекистон), "Сипар" (Тожикистон).\nАГМК ЎЗ ЎЙИНЛАРИНИ ҚАЧОН ЎЙНАЙДИ?\nМусобақада Ўзбекистон чемпиони сифатида иштирок этадиган АГМК гуруҳ баҳсларини 2 августдан бошлайди. Дастлабки рақиб: Ливаннинг “Банк Бейрут” футзал клуби. Айтиш мумкинки, бу ўта жиддий рақиб ҳисобланади. Александр Петров шогирдлари 2-турни 4 август куни Эрон вакили “Мес Сунгун”га қарши ўтказишади. 3-тур беллашуви эса 6 августда Тожикистоннинг “Сипар” клуби билан кечади.\nШу ўринда АГМКнинг мусобақага йўл олган таркибини ҳам келтириб ўтсак. Осиё чемпионати регламентига кўра, ҳар бир клуб 14 нафар футзалчини рўйхатдан ўтказиши мумкин ва улардан икки нафари дарвозабон бўлиши шарт. АГМК Индонезияга 13 футзалчи билан йўл олган. Чунки баъзи сабабларга кўра Пўлат Олимов мусобақага бора олмайдиган бўлди.\nАГМКнинг турнирда қатнашадиган таркиби қуйидагича:\nДарвозабонлар - Рустам Умаров, Клим Тюгаев.\nФутзалчилар - Машраб Одилов, Шуҳрат Тожибоев, Сарвар Шоаҳмедов, Жавлон Аноров, Даврон Абдураҳмонов, Фарҳод Абдумавлонов, Андрей Шлёма, Жамолиддин Шарипов, Суннат Куралов, Акбар Усмонов, Константин Свиридов.\nБош мураббий - Александр Петров, администратор - Денис Петров, шифокор/массажчи - Расул Даянов.\nМУСОБАҚА ТАРИХИГА НАЗАР\nФутзал бўйича клублар ўртасидаги Осиё чемпионати бу йил 9-бор ташкил этилмоқда. Мусобақанинг амалдаги чемпиони Таиланднинг “Чонбури Блювейв” клуби ҳисобланади. Бу жамоа ўтган йил финалда Эроннинг “Гити Пасанд” клубини 3:2 ҳисобида мағлуб этганди. Бу йилги мусобақада гуруҳ ўйинлари 1-6 август оралиғида бўлиб ўтади. 8 августда чорак финал баҳслари қўйилган бўлса, 10 август куни ярим финал ўтказилади. Мусобақанинг ҳал қилувчи финал ўйини, шунингдек 3-ўрин учун кечадиган баҳ 12 августга белгиланган.\nШу ўринда мусобақа тарихини қисқача ёдга оладиган бўлсак, клублар ўртасидаги Осиё чемпионати илк бор 2010 йил Эроннинг Исфаҳон шаҳрида ташкил қилинган. Дастлабки мусобақада 10та жамоа иштирок этганди. Кейинчалик қаторасига тўрт йил 8тадан клуб қатнашган ва 2015-2016 йилларда 12та жамоа иштирокида ўйинлар ўтказилган. Ўтган йил Вьетнамда бўлиб ўтган турнирда 14та жамоа қатнашганди. Бу йил эса тарихда биринчи марта 16та клуб иштирокида мусобақа ташкил этилади.\nАйтиш мумкинки, бу турнирда Ўзбекистон клублари 2010 йилдан бери мунтазам қатнашиб келмоқда. Энг яхши натижани 2012 йил Тошкентнинг “Ардус” футзал клуби қайд этган. Қувайтда бўлиб ўтган мусобақада “Ардус” финалга қадар етиб бориб, ҳал қилувчи баҳсда Эроннинг “Гити Пасанд” клубига 1:2 ҳисобида ютқазиб қўйган. Шундан бери Ўзбекистон футзал клублари финалга чиқа олишмаяпти.\nБАРЧА ҒОЛИБЛАР КИМЛАР?\nАлбатта, футзал ихлосмандларини кимлар чемпион бўлгани қизиқтириши шубҳасиз. Шу пайтгача 8 бор ўтказилган клублар ўртасидаги футзал бўйича Осиё чемпионатида уч мартадан Эрон ва Япония, шунингдек икки бор Таиланд клублари зафар қучган. Умуман олганда мусобақада жами 11та мамлакат вакиллари иштирок этган. Бу йил эса тарихда биринчи марта Жанубий Кореядан ҳам жамоа қатнашади. Қуйида мусобақанинг барча ғолибларини келтириб ўтамиз.\n2010 йил. “Фулад Маҳан” (Эрон, мусобақа ўтказилган жой: Исфаҳон, Эрон)\n2011 йил. “Нагойя Ошинс” (Япония, мусобақа ўтказилган жой: Доҳа, Қатар)\n2012 йил. “Гити Пасанд” (Эрон, мусобақа ўтказилган жой: Кувайт, Қувайт)\n2013 йил. “Чонбури Блювейв” (Таиланд, мусобақа ўтказилган жой: Нагоя, Япония)\n2014 йил. “Нагоя Ошинс” (Япония, мусобақа ўтказилган жой: Ченгду, Хитой)\n2015 йил. “Тасисат Дарёи” (Эрон, мусобақа ўтказилган жой: Исфаҳон, Эрон)\n2016 йил. “Нагоя Ошинс” (Япония, мусобақа ўтказилган жой: Бангкок, Таиланд)\n2017 йил. “Чонбури Блювейв” (Таиланд, мусобақа ўтказилган жой: Хошимин, Вьетнам)\nЎЗБЕКИСТОНДАН КИМЛАР ҚАТНАШГАН?\nАйтиб ўтганимиздек, шу пайтгача ўтказилган футзал бўйича клублар ўртасидаги Осиё чемпионатининг барча финал босқичида Ўзбекистондан ҳам албатта жамоа иштирок этган. Ҳаммаси бўлиб тўртта жамоа мамлакатимиз шарафини ҳимоя қилган. Булар - “Ардус” (2011, 2012, 2013), “Локомотив” (2014, 2015), АГМК (2016, 2017) ва “Строитель” (2010). АГМКнинг бу йилги иштироки учинчиси эканини ҳисобга олсак, бу борада олмалиқликлар “Ардус”га етиб олишади. Тўртта жамоадан иккитаси турли йилларда гуруҳдан чиқишни уддалаган. “Ардус” 2012 йил финалга қадар етиб борган бўлса, 2016 йилги мусобақада АГМК ҳам гуруҳдан чиққан, бироқ чорак финалда мағлуб бўлиб қайтиб кетган.\nАлбатта, ҳар бир турнир якунига етганидан сўнг ғолиб ва совриндор жамоалар тақдирланишидан ташқари мусобақанинг энг яхши ўйинчиси ҳамда тўпурари ҳам алоҳида тақдирланади. Шу пайтгача ўтказилган саккизта мусобақанинг олтитасида эронлик футзалчилар “Энг яхши футзалчи” деб топилган. Шунингдек, “Энг яхши тўпурарлар” рўйхатида ҳам Эрон пешқадамлик қилмоқда.\n“Энг яхши футзалчилар” рўйхати:\n2010 йил. Воҳид Шамсайи (Эрон, “Фулад Маҳан”)\n2011 йил. Муҳаммад Кешаварз (Эрон, “Шаҳид Мансури”)\n2012 йил. Муҳаммад Кешаварз (Эрон, “Гити Пасанд”)\n2013 йил. Супхавут Туеанкланг (Таиланд, “Чонбури Блювейв”)\n2014 йил. Каору Мориока (Япония, “Нагоя Ошинс”)\n2015 йил. Воҳид Шамсайи (Эрон, “Тасисат Дарёи”)\n2016 йил. Фарҳад Таваколи (Эрон, “Нафт Ал Васат”)\n2017 йил. Али Асгар Ҳассанзода (Эрон, “Гити Пасанд”)\n“Энг яхши тўпурарлар” рўйхати:\n2010 йил. Воҳид Шамсайи (Эрон, “Фулад Маҳан”, 17 гол)\n2011 йил. Али Асгар Ҳассанзода (Эрон, “Ал Райан”, 10 гол)\n2012 йил. Аҳмад Исмоилпур (Эрон, “Гити Пасанд”, 9 гол)\n2013 йил. Каору Мориока (Япония, “Нагоя Ошинс”, 8 гол)\n2014 йил. Каору Мориока (Япония, “Нагоя Ошинс”, 5 гол)\n2015 йил. Воҳид Шамсайи (Эрон, “Тасисат Дарёи”, 10 гол)\n2016 йил. Жирават Сорнвичиан (Таиланд, “Чонбури Блювейв”, 7 гол)\n2017 йил. Жирават Сорнвичиан (Таиланд, “Чонбури Блювейв”, 9 гол)\nЎзбекистонлик футзалчилар орасида Дилшод Ирсалиев жами 9та гол урган. У “Ардус” ва АГМК клубларида ўйнаб шу натижага эришган. Бу ҳозирча бизнинг футзалчилар орасида энг яхши кўрсаткич бўлиб турибди. Яна бир маълумот шуки, Фаррух Зокиров 2010 йил “Строитель” таркибида Қирғизистоннинг “Олтин тош” клуби дарвозасига учта тўп киритган, 2012 йил “Ардус” сафида ҳаракат қилган Дилшод Ирсалиев эса Таиланднинг энг номдор футзал клуби “Чонбури Блювейв” дарвозасини тўрт бор аниқ нишонга олган. Ўша ўйинда вакилларимиз 9:2 ҳисобида зафар қучишганди.\nЎФАда йиғилиш ўтказилди 51


ИнтерФУТБОЛ :: «Эҳ, «Арсенал», шошмай тур!» ёхуд Гарри Кейн ўтмиш ҳақида сўзлайди\n«Эҳ, «Арсенал», шошмай тур!» ёхуд Гарри Кейн ўтмиш ҳақида сўзлайди\nБугунги кунда «Тоттенхэм» сафида тўпурарлик салоҳияти намойиш этиб, кўплаб гранд клублар оромини ўғирлаётган Гарри Кейн ўтмиши ва футболчилик фаолиятидаги энг ёрқин лаҳзаларни ёдга олди.\nДемак, маҳоратли ҳужумчининг тақдири қандай кечганини унинг ҳикояси орқали билиб оламиз.\nБолаликдаги арзимаган омадсизликлар кишига турлича таъсир қилади. Кечагидай ёдимда, ушбу воқеа Чингфорддаги уйимиз ёнидаги боғда юз берганди. Биз - дадам ва укаларим доим шу ерга футбол ўйнагани келардик\nАрзигулик майдон бўлмаса-да, иккитагина дарахтни дарвоза деб фараз қилганча тўп ортидан югуришни қўймасдик. Муҳими, биз шунга ҳам хурсанд эдик. Ўшанда «Арсенал» ёшлари сафида ўйнардим ва бу мен учун берилган катта имкон эди.\n8 яшарлигимда дадам билан яна ўша боққа бордик. Кутилмаганда отам тўхтади-да, менга шундай деди: «Сенга бир муҳим бир гапни айтишим лозим». «Нима бўлди?», деб сўрадим хавотирланганча.\nЎшанда дадам айтган гаплар ҳанузгача қулоғим остида жаранглайди: «Биласанми, Гарри, «Арсенал» сени рад қилди». Ростини айтсам, ўша лаҳзаларда нималарни ҳис қилганимни эслай олмайман.\nҲатто бу сўзлар замирида нима ётганини англай олмайдиган даражада кичкина эдим. Аммо отамнинг муносабати ҳамон ёдимда. У на мени ва на «Арсенал»ни сўкди.\nТашқи кўриниши ҳам бу воқеага бефарқлигини кўрсатарди. Шунчаки, «Хафа бўлма, Гарри. Биз янада кўпроқ ишлаб, сенга бошқа клуб топамиз, хўпми?», - деди холос.\n«Арсенал»дан кейин биринчи жамоамга қайтдим ва «Уотфорд» скаутларининг назарига тушдим. Улар менга кўрикдан ўтишни таклиф қилишди. Ҳаёт барибир қизиқ - «Уотфорд»нинг «Тоттенхэм»га қарши ўйинидан сўнг «шпорлар» менга ўз академиясида ўқишни таклиф қилди.\nОқ ранг менга кўпроқ мос келади, фикрим шундай. «Арсенал»га қарши илк ўйиним ҳам эсимда... Ўшанда уларга нисбатан хафагарчилигим бор эди.\nҲозир қанчалик қизиқ туюлмасин, аммо 8 ёшдалигимни эътиборга олсак, доим уларга қарши майдонга тушганимда: «Кўрамиз, қай биримиз ҳақ эканмиз», деган фикр хаёлимдан ўтарди. Ҳозирга келиб айтишим мумкинки, бу мен билан содир бўлган воқеалар ичида энг яхшиси бўлган.\nЗеро, ўша воқеа ўз устимда янада кўпроқ ишлашга туртки бўлиб хизмат қилди ва бунга қадар айнан шу нарса менга етишмасди.\nБугунга келиб Премьер-лигадаги 100-голимни урганимдан бахтиёрман. «Тоттенхэм» мени бошқа клубга икки йилга ижарага юборганида эса тез-тез ўзимга-ўзим «Премьер-лигада ҳеч бўлмаса биттагина гол уриш бахтига муяссар бўлармиканман?» - деган саволни берардим.\nБундан ташқари, ижарада юрган пайтларим ҳам менга кўп нарсадан сабоқ берди. 2012 йили «Миллуол»да ўйнаганимда, биз қуйи лигага «қулаш» остонасига келиб қолдик. Маҳаллий фанатларнинг ҳис-туйғулари юқорилиги барчага маълум.\nИлк бор мазкур жамоа таркибида майдонга тушганимда, ҳакам менга нисбатан нотўғри қарор қабул қилганида буни кўрдим. Кейин нималар бўлганини тасаввурга сиғдириш қийин!\nТрибуналардан учмаган нарсанинг ўзи қолмади ва оқибатда, баҳсни тўхтатиб, фанатларни тинчлантиришга тўғри келди. Ўшанда эндигина 18 ёшда эдим. Барчасига назар ташларканман: «Ахир бу ҳақиқий жиннилик-ку!», деган фикр келди хаёлимга.\nМавсум давом этар, биз тобора жадвалнинг қуйи қисмига тушишда давом этардик. Кийим алмаштириш хонасида жамоадошларимнинг ўзаро гап-сўзлари эса мени янада қайғуга соларди:\n«Агар лигадан тушиб кетсак, маошимни икки бараварга камайтиришлари аниқ» ёки «Биз лигада қолмасак, ҳеч қандай шартномага эга бўлмайман» каби. Шерикларим орасида уйида фарзандлари кутаётганлар ҳам кўп эди ва уларни кўриб футболга бутунлай бошқача кўз билан қарай бошладим.\nЭнди спортнинг бу тури шунчаки ўйин бўлибгина қолмай, оилани боқиш учун имконият эканлигини ҳам англаб етдим. «Миллуол»даги фаолиятим менга кўп нарсани ўргатди, энди майдонда ўзимни боладай тутмайдиган бўлдим.\nБилмадим-у, аммо жамоамизнинг лигада жон сақлаб қолишида озми-кўпми ҳисса қўшганимдан ҳозиргача ўзимни бахтиёр сезаман. Ахир ёмон ўйин кўрсатмагандим-да. Бу эса ўз ўрнида, «Миллуол»даги фанатлар билан яхши алоқа ўрнатишимда асқотди.\nЎзимча «шпорлар» мени жамоада сақлаб қолишлари учун етарлича жон куйдирдим, деб ўйлаб юрганимда... афсуски, мени бошқа бир клубга ижарага беришди. Айнан шу даврдан бошлаб, мен учун ўта оғир кунлар бошланди.\n«Лестер»далигимда кун келиб жамоа таркибидан ўрин олишим мумкинлиги тўғрисида бирор ишора бўлмаганди. Уйда ўтирганча «Чемпионшипдаги клуб таркибида менга жой йўқ экан, қандай қилиб Премьер-лигадаги «Тоттенхэм»да тўп сураман?», деб ўйлардим.\nЎшанда ҳаётимда илк бор ўзимга бўлган ишончим йўқолди. Оила аъзоларим билан ҳам бу тўғрида жиддий тортишувлар бўлди.\nЎта тушкун кайфиятга тушиб қолганим учун дадамга футболни ташламоқчилигимни айтдим. У эса: «Ишлашда давом этишинг керак. Бу вазиятдан чиқишни уддалай олсанг, ҳаммаси яхши бўлиб кетади», - деди.\nКелгуси мавсумда «Тоттенхэм»га қайтдим. У ерда янги мураббий Андре Виллаш-Боаш мени кутиб олди ва яна ижарага бериб юбормоқчи бўлди - энди аксарият таниқли клублар мен билан қизиқаётганди, аммо мақсадим Премьер-лигада шунчаки ўйнаш эмас, балки «Тоттенхэм» учун тўп суриш эди.\nШу боис, ичимдагини ташқарига чиқардим: «Кетишни истамайман». Бу сўзларни айтарканман, балки энг тўғри йўл эмасдир, деб ҳам ўйладим. Мураббий эса менга ҳайрон бўлганча боқарди. «Асосий таркибга муносиблигимни исботламоқчиман. Сиз эса бу ишга ҳали номуносиблигимни айтишингиз мумкин.\nМайли, розиман. Аммо яна ижарада тўп сурмайман», - дедим мураббийнинг кўзларига тик боққанча. Шу холос. Виллаш-Боаш гапларимни тинчгина тинглади-да, асосий таркиб билан бирга машғулотларда қатнашишимга рухсат берди.\nАйнан шу нарса клубда ўрнимни топишим ва ўзимга бўлган ишончнинг ортишида калит вазифасини ўтади. Энди иқтидорли эканлигимга ва болалигимдаги орзуларимга эришишимга ишонгандим. Аммо бунинг учун яна кўпроқ меҳнат қилишим лозим эди.\nАхир ҳаётда ҳеч нарса осонликча келмайди-ку?\nМашғулотларда астойдил шуғуллана бошладим, лекин майдонда ўзимни кўрсатишга имкон берилмади. Виллаш-Боаш қишга яқин истеъфога чиқарилди ва мураббийлик курсисини эгаллаган Тим Шервуд менга шу имконни берди.\nКейин бўлиб ўтган воқеалар эса аллақачон тарихга айланган. Дастлабки 3 ўйинда 3та тўп киритдим ва бу ҳайратланарли эди. Айниқса, биринчи голни «Уайт Харт Лейн»да уриш... Айнан шу воқеа менинг келажагимни яратди.\nМаурисио Почеттино келгач, ҳаммаси ўзгарди. Ҳеч ким менинг фаолиятимга бу мураббийдек таъсир ўтказа олмаган. У клубга ақл бовар қилмас ғояларини олиб келди, ҳаммамизни бирлаштирди.\nПочеттино ҳеч қачон ўйинчилик фаолияти ҳақида гапирмас, зеро барчамиз унинг қандай футболчи бўлганлигидан бохабар эдик. У мураббий сифатида ўз қобиғига ўралиб қолмай, барча ўйинчиларга бирдек муомала қилар, иқтидорларини юзага чиқаришга интиларди.\nМабодо, имконинг бўла туриб, дангасалик қилсанг, ундан яхшилик кутма. Камида клуб эшиклари сен учун ёпилиши аниқ. Аммо уни мураббий сифатида ҳурмат қилсанг, борингни бериб ўйнасанг, Маурисио керак бўлса, сен учун тоғни қўпориб ташлашга тайёр туради.\nФутболчилик фаолиятимдаги энг ёрқин хотираларимдан бири қаторасига бир неча мавсумда «хет-трик»ка эришганимдан сўнг юз берган - ўшанда Маурисио мени ўйиндан сўнг офисига чақирганди.\nҲаяжонланганча аста эшикни очгандим, Почеттино ичкарига чорларкан, бирга суратга тушишни таклиф қилди. Мен бажонидил кўндим, ахир бу ҳақиқий мўъжиза эди. Ҳарқалай, хаёлимдан «У ўзгача одам», деган фикр ўтди.\nУни мураббий ва босс сифатида янада кўпроқ ҳурмат қила бошладим. Албатта, футболдан ташқарида ҳақиқий дўстим эди.\nБугунга келиб, қачонлардир «Арсенал»нинг хизматимдан воз кечиши ҳаётимдаги энг яхши воқеалардан бири бўлган, деб ҳисоблайман. 2015 йили биринчи Шимолий Лондон дербиси арафасида бутсаларим ипини боғлаётганимда эса 11 йил аввал «Арсенал» академиясига қарши майдонга тушганимни эсладим.\nБу «дежа-вю» мисоли эди. Ҳар бир баҳс олдидан хаёлан қачонлардир ҳаммасини унутишим кераклигини ўйлайман. Дарвозанинг паст бурчагига тўпни йўллаётганим, ўнг оёқда жарима бурчагидан берган зарбаларим.\nДоимо шундай бўлиб келган, ҳамиша бунга катта эътибор берганман, рақибларимнинг майса устида ётганлари ва бошқа кўп лаҳзаларни. Ўшанда эса «Арсенал» ҳимоячиларини анъанавий қизил либосларида тасаввур қилдим... Шу заҳоти этим жимирлади.\nТуннелдалигимизда хаёлимдан шундай фикрлар ўтди: «Бу даражага етишимга 12 йил вақт керак бўлди. Энди ким ҳақ эканини исботлашим лозим». Ўша куни 2та тўп киритдим. Ғалаба голини 86-дақиқада урдим. Бу ҳақда ҳатто тасаввур ҳам қилолмасдим.\nБалки бу шу вақтгача урган барча голларимдан ҳам энг чиройлисидир... Ҳакамнинг ўйин тугаганлигини англатувчи ҳуштаги янграганидан кейин мухлисларга миннатдорчилик билдириб, бутун майдонни айланиб чиққаним ҳам ёдимда. «Ўшанда сизларга айтган эдим-ку», - дегим келарди, гўё.\nБу сўзлар фақатгина «Арсенал»га қаратилмаган, масала анчайин чуқурроқ эди. Энг аввало, ўзимга, менга ишонишда давом этган оиламга мақсадимга эришганимни кўрсатишни хоҳлардим.\n«Миллуол», «Норвич», «Лестер»да тўп ортидан югуриб юрганимда ҳам, ўзимга ишонмаган пайтларимда ҳам уларни менга бўлган ишонч туйғуси тарк этмаганди ва айнан шу нарса менда келажакка бўлган ишончни пайдо қилганди.\nПремьер-лигада 100-голимни урганимдан сўнг қайлиғим Кейтга, отамга, укам Чарлига (айнан у туфайли вақти-вақти билан бўлсада ўзимни Тедди Шерингемдек деб ҳис этардим), Том Брэдга, барча жамоадошларимга, машғулотларда «Сен асосий таркибда ўйнашга муносибсан» қабилидаги кўнгилни кўтарувчи сўзларни айтгани учун Маурисио Почеттинога, менда кучли ҳужумчи тимсолини кўра олишгани учун «Тоттенхэм»нинг барча мухлисларига ўз миннатдорчилигимни билдирдим.\n«Шпор»лар сафида тўп суришни болалигимдан орзу қилардим. Узоқ вақтлар давомида кўзларимни юмсам, «Арсенал» дарвозасига тўп киритишни орзу қилиб яшадим.\nБу ишни кўп бор уддалаган бўлсам-да, яна ва яна амалга оширишни орзу қилишда давом этавердим. Бугунги орзум эса бутунлай бошқа - кўзларимни юмаманда, Премьер-лига кубогини бошим узра қай тарзда баланд кўтаришимни тасаввур этаман.\nКейинги 100та голимни бу юмушга сарфлашга тайёрман. Сўнгги мавсумларда шу мақсадга эришишга жуда яқин келдик.\nМенимча, бунга етишишнинг биргина йўли бор: отам айтганидек: «Шунчаки, ишлашда давом этиш керак ва ҳаммаси кўнгилдагидай бўлади».\nGarry sen kuchli xujumchisan seni va jamoangni oyinini kòrib faqat rohat olaman ammo men manchester united fanatiman shunday bolsada Muhammad Salohni sendan ózib ketishini xoxleman va u bunga munosib senga esa omad tilayman


Қўли гулдир ўзбек аёлин — Ishonch Gazetasi\nЧироқчи туманидаги Араббанди қишлоғида яшовчи қўли гул аёл Салтанат Қўлдошева Ўзбекистон касаба уюшмалари Федерацияси томонидан ўтказилаётган «Ўз касбининг моҳир эгалари» танловининг вилоят босқичи ғолиби деб топилган моҳир гиламдўз.\nГиламдўз аёл ва унинг шогирдлари тўқиган гилам ҳамда турли гилам маҳсулотлари ўзининг сифати, тўлиғича қўл меҳнати орқали табиий тоза жунлардан тўқилиши сабаб бебаҳо ҳисобланади.\nЯна айтиш жоизки, Салтанат Қўлдошева 2010 йил Ўзбекистон Республикаси Президенти соврини учун ўтказилган «Ташаббус-2010» кўрик-танловининг якуний босқичида «Энг яхши ҳунарманд» йўналишида фахрли учинчи ўринни эгаллаган.\nБиз Салтанат опадан гилам тўқишнинг машаққатлари, устозлари ва тўқилаётган маҳсулотларнинг турлари ҳақида сўрадик.\n– Биласиз, Қашқадарёда деярли ҳар бир хонадонда хотин-қизлар гилам тўқийди, – деди у саволимизга жавобан. – Момоларимиз рўзғорда ишлатадиган гиламларни ўзлари тайёрлашган. Мен ҳам онам Холчучук момодан тўқишни ўрганганман. Турмушга чиққанимда, қайнанам Чинни момо Худойқулова қизлари қатори менинг ҳам ҳунаримга рағбат берди, билмаганларимни ўргатди. Қайнанам ҳам бу ҳунарни ўз қайнанаси Доно момо Жониевадан ўзлаштирганини фахр билан айтганларини кўп эшитганман.\nҚаттиқ араби гилам, жулқурс, қоқма гиламлар, ҳолли гилам, терма гиламларнинг бир неча хил турини тўқиймиз. Терма гиламларнинг турлари бисёр – 5 ипли, 7 ипли, 9 ипли, 13 ипли, 15 ипли икки томонлама терма ва умумий терма гиламлари бор.\nГиламларнинг ҳажми ҳам турлича. Ўтирғичларга, пояндозларга мўлжаллангани бор. Уйда тўшашга мўлжалланганлари каттароқ, 180х180, 160х250, 180х350 см. ўлчамда бўлади.\nБундан ташқари, ҳар хил сумкачалар, рюкзаклар, турли сувенир маҳсулотлари, хуржунлар, телефон ғилофлари табиий жун калавасидан тайёрланади.\nАйни пайтда ўн нафар қиз уйимизда очган тўқув хонамизда иш билан банд. Қишлоқдаги кўплаб хотин-қизлар буюртмамиз асосида уйида маҳсулот тайёрлаб беради. Тўқишда фойдаланадиган ип маҳсулотларини ҳам қишлоқ аёллари йигириб беришади.\n– Тайёр маҳсулотларни қаерда сотасиз, асосий харидорлар кимлар?\n– Бизнинг уйимиз туризм сайёҳлиги харитасига кирган бўлиб, йил бўйи туристларнинг қадами узилмайди.\nУлар дастгоҳлардаги тўқиш жараёнларини кузатишади, маҳсулотларимиздан эсдалик учун сотиб олишади.\n– Ўзбек ҳунармандлари яратган дурдоналар дунё халқлари эътиборини ўзига жалб этаётгани фахрли. Биз япониялик қизнинг хонадонингизда ҳунар ўргангани ҳақида эшитдик. Шу ҳақида гапириб берсангиз…\n– Дарҳақиқат, япон қизи Сумото Соно 2010-2011 йилларда хонадонимизда яшади. У этнография соҳасида ўқиган. «Ўзбекистон Республикаси Қашқадарё вилояти мисолида этнография ва гиламдўзлик» мавзусида илмий изланишлар олиб борди ва 2015 йилда докторлик диссертациясини ёқлади.\nСумото бу ерга келгунча Самарқандда ўзбек тилини ўрганиш учун уч ойлик курсда ўқиган экан. Биз билан ёнма-ён яшаб, тилимизни сув қилиб ичиб юборди. Тўқишни ўрганди, миллий ҳунармандчилигимиз тарихи ва бугуни, урф-одатларимиз, қадриятларимиз ҳақида билиб, юртимизга, одамларимизга меҳри тушиб қолди. Сумото Соно жорий йилнинг ёзида ҳам уйимизга келиб кетди. У ҳозирда Япониянинг Хоккайди университетида фаолият олиб боряпти.\n– Сиз яқинда касаба уюшмалари томонидан ўтказиладиган «Ўз касбининг моҳир эгалари» кўрик-танлови Қашқадарё вилоят босқичида ғолиб деб топилдингиз. Мазкур танлов ҳақида таассуротларингиз қандай?\n– 2009 йилдан бошлаб, халқ усталари, ҳунармандлари, мусаввирлари «Ҳунарманд» уюшмаси аъзосиман. Уюшма тавсиясига кўра ҳар йили шогирдлар тайёрлайман.\n2011 йилда камтарона меҳнатларимни қадрлаб «Шуҳрат» медали билан тақдирлашди. Бундан ташқари, кўплаб фахрий ёрлиқ ва дипломлар, ташаккурномалар олдим. Улар орасига энг инсонпарвар жамоат ташкилоти – касаба уюшмаларининг дипломлари ҳам қўшилганидан хурсандман.\n«Ўз касбининг моҳир эгалари» танловида вилоят миқёсида ғолиб деб топишгани касбимга бўлган муҳаббатимни янада оширди. Янги-янги меҳнат зафарларини забт этиш, мустақил Ватаним тараққиётига озгина бўлса-да, ҳисса қўшиш истагини кучайтирди. Такрор айтаман, рағбат ва эътибор бутун оиламизга қувонч бахш этди.\nСалтанат Қўлдошева ҳақида яна нима дейиш мумкин?\nУ бахтли устоз, бахтиёр она, бахти бор фарзанд, солиҳа уй бекаси, пешонаси ярқираган келин, қўлигул ҳунарманд…\nЎғли Икромжон Шарипов Тошкент стоматология институтида, қизи Динора Шаҳрисабз тиббиёт коллежида таҳсил олаётир. Ўғиллари Аброр ва Акобир мактаб ўқувчилари.\nШогирдларидан Ҳулкар Тўқбоева ҳамда Азиза Шарипова ҳозирда устози сингари турли танловларда фаол қатнашиб, муваффақият қозонишмоқда.\nГилам тўқиш ҳунарини санъат даражасига олиб чиққан устоз-шогирдларга ҳар қанча тасанно кам. Чунки, кучли сабр-тоқат, аниқ ҳисоб-китоб, зийраклик ва касбга садоқатни талаб қилувчи бу ҳунарнинг ҳақиқий эгаси бўлиш осон эмас.\nЮз йил кутилган фармон имзоланди. Бу бизга нима беради?


Фарғоналик фуқаро дорихонада қалбаки пул савдо қилган\n13 Mart 23:19 Ҳодисалар\nЖИНОИЙ ИШ ПУЛ СОХТА ФАРҒОНА\nФарғона вилоятида яшовчи фуқаро қалбаки банкнот тайёрлагани учун беш йилгача муддатга озодликдан маҳрум этилиши мумкин.\n“Янги дукон” маҳалласидаги дорихонадан дори-дармон сотиб олган аёл 100 000 сўмлик купюрага пул тўлаган. Мижоз кетганидан кейин дорихона эгаси М.Е. банкнот қалбаки эканлигини аниқлаб, ички ишлар бўлимига мурожаат қилган.\nСуд ҳужжатларининг техник ва суд-тиббий экспертизаси М.Е. 100 000 сўмлик банкнот компютер технологияларидан фойдаланган ҳолда ишлаб чиқарилган.\nМазкур ҳолат юзасидан Тошлоқ тумани ИИБ ҳузуридаги тергов бўлими томонидан Жиноят кодексининг 176-моддаси 1-қисми (қалбаки пул тайёрлаш ва сотиш) билан жиноят иши қўзғатилган.\nСамарқандда бахтсиз ҳодиса: уч киши ҳалок бўлди, беш киши касалхонага ётқизилди\nОлиб борилган тезкор-қидирув тадбирлари давомида М.А. топилган ва тергов қилинмоқда.\nФарғона вилояти ички ишлар бошқармаси ушбу жинояти учун қалбаки пул ишлаб чиқарувчи шахс беш йилгача озодликдан маҳрум этилиши мумкинлигини таъкидлайди.


Қозоғистонда мамонт суяклари топилди\n28 Август 2020 13:15\nKÓKSHETAÝ. Kazinform - Ақмола вилоятининг Буланди туманида мамонт суяги топилди, деб хабар беради Kazinform мухбири вилоят тарихий ва маданий меросни муҳофаза қилиш ва фойдаланиш марказига таяниб.\nМарказ мутахассисларининг айтишича, мамонт суяги Новобратск қишлоқ овул округининг Буденновка қишлоғи яқинидан оқиб ўтадиган Аршали дарёси бўйида топилган. Уни қишлоқнинг маҳаллий фуқароси Валерий Дубовик тасодифан топиб, кейинчалик тегишли идораларга хабар берган. Тарихий ва маданий меросни муҳофаза қилиш ва улардан фойдаланиш бўйича вилоят маркази директори Серик Искаков ва мутахассислар мамонт танаси жойлашган жойга етиб боришди.\n«Мамлакатдаги эпидемиологик вазият, COVID-19 коронавирус инфекциясининг тарқалиши ва карантин режимининг жорий этилиши муносабати билан Марказ 2021 йилда мамонт суяклари топилган жойни Қозоғистон Миллий музейи олимларини таклиф қилган ҳолда янада кўпроқ ўрганишни, археологик қазиш ишларини олиб боришни режалаштирмоқда», - деди Серик Искаков.\nТарихий ва маданий меросни муҳофаза қилиш ва улардан фойдаланиш бўйича вилоят маркази мутахассисларининг фикрига кўра, тасодифий кашфиёт олимлар ва тадқиқотчиларга тадқиқот жараёни ва ҳайвонларнинг яшаш жойларини ҳар томонлама ўрганиш билан қизиқиш имконини беради.\nБунгача улкан ҳайвонларнинг суяклари Зеренди, Шортанди, Жақси ва Целиноград туманларидан топилган эди. Бу сафар топилган суяк 10 минг йил олдин яшаган мамонт суяги бўлиши мумкин. Унинг узунлиги 1,5 метрни ташкил қилади.\nАйни пайтда ушбу мамонтнинг скелети изчил ва батафсил ўрганиш учун Ақмола вилоят тарихий-тарихий музейига ўтказилди.\nҚозоғистон фильми Варшава кинофестивалида бош совринни эгаллади


"Андижонда одамларни аëвсиз отиб ташлади"\n25 ноябр 2020, Тошкент вақти: 05:16\nКўз ўнгимда беш-олти КамАЗга ўликларни қалаштириб олиб кетишди¸ деб эслайди Озодлик билан суҳбатда Андижон қирғини гувоҳларидан бири.\n2005 йилнинг 13 май куни Андижонда юз берган қонли воқеалар¸ балки ўзбекистонликларнинг кўпи учун мавҳум ва олис воқеадир. Аммо унга бевосита гувоҳ бўлганлар¸ ўзлари ўша куни бошдан кечирган даҳшатни унута олмасликларини айтадилар.\nСуҳбатдошларимиз Андижон воқеаларида шахсан иштирок этмаганлар. Лекин уларнинг уйи воқеа содир бўлган майдонга жуда яқин бўлгани боис¸ улар фожеани ўз кўзлари билан кўришган.\nХавфсизлик юзасидан исм-шарифларини ошкор қилишни хоҳлашмаган бу эр-хотин 2005 йил 13 май воқеаларини хотирлашади.\n- Ўқ овозлари жуда ҳам қаттиқ эшитилган бизга. Биз қўрқиб кетганмиз. Нима десам экан¸ ҳозир шуни эслаб¸ ғалати бўлиб кетаяпман. Вертолëт жуда паст учди ва шунда ҳаммани ўққа тутди.\nЎша куни одамларни аëвсиз отиб ташлади. Катта қувурларнинг тагига кириб яширинганларни ҳам топиб отиб чиқишди. Одамларни кечаси билан отиб чиқишди.\nБир аëлнинг тўртми-беш яшар ўғли югуриб кўчага чиқди. Аëл уни қайтараман¸ деб кўчага чиққанида ўқлар уни илма-тешик қилиб ташлади.\nОзодлик: Сиз буни ўз кўзингиз билан кўрдингизми?\n- Ҳа¸ ўз кўзим билан кўрганман. Ҳозир шу манзарани эсласам жуда ғалати бўлиб кетаман. Ўша куни бунақа воқеалар¸ бақириқ-чақириқлар жуда кўп бўлган.\nМана битта шофëр бола оëғидан ўқ еди. Унинг ëтган жойи билан уйининг ораси яқин эди. Отаси бориб уни олиб кетаман дегунча¸ боласи йўқ. Отаси боргунча¸ ўша шофëр болани отиб йўқ қилиб юборишган¸ дейди суҳбатдошимиз эр-хотин.\nСуҳбатдошларимиз қонли воқеаларнинг эртаси - 2005 йилнинг 14 май кунги ҳолатларни ҳам эсга олишади.\n- Эртасига биз беайб ўлганларнинг қариндош-уруғларига¸ яқинларига таъзия билдирайлик¸ ëрдам керак бўлса¸ ëрдам берайлик деган мақсадда кўчага чиқдик.\nСой атрофига борсак¸ ҳамма ëқ қон билан тўлиб ëтибди. Маҳалла-кўйдан ўлганлар бор экан. Уларни кўтариб уйларига олиб келишга ëрдам бердик. 14 май куни қўлдан келганча кўп маййитларни олиб калишга ëрдам қилдик.\nОзодлик: У ерда ҳукумат айтганидай 187 одам ўлганми?\n- Битта КамАЗга одамларни жойласангиз¸ қанча одам сиғиши мумкин? Менинг ўзимнинг кўрганим беш-олти КамАЗ ўлик. Анча одамларни юклаб олиб кетаяпти¸ дейилди ўша ерда.\nОзодлик: Ўқ еб ўлганларнинг жасадларини КамАЗга юклашди.\n-Ҳа¸ шундай¸ дейди суҳбатдошимиз.\nАндижонлик суҳбатдошимизга кўра¸ 13 май воқеаларидан кейин ҳам андижонликларга осон бўлмаган.\n- Ўшандан кейин уч кун давомида чақириб кетиб¸ қаттиқ зулм қилишди. Ким бўлишидан қатъий назар¸ Андижон воқеаларида қатнашган қариндоши борми-йўқми¸ бирма –бир олиб кириб кетиб ҳаммани элакдан ўтказишди. Шунинг ичида биз ҳам анча зулм кўрдик.\nОзодлик: Сизларни ëки бошқаларни олиб кириб кетганда¸ нима дейишди? Нима учун сизларга зулм ўтказишди?\n- Сизлар ҳам аралашиб қолганмисизлар¸ деган маънода қаттиқ сиқувга олишди¸ дейди андижонлик суҳбатдошимиз.\nАндижонлик эр-хотинларга кўра¸ бугунги кунда ҳам Андижон аҳлига нисбатан босим ва тазйиқлар давом этаëтир.\n- Андижон халқининг ҳозирги кундаги аҳволини яхши дея олмайман. Ўша воқеалардан жабр кўрганларнинг оиласига ҳозиргача яхши бўлмаяпти. Ўтказилаëтган босим ва тазйиқларни оз деб бўлмайди. Ўшандан кейин ҳам шу сабабли қанча-қанча одамлар ўлиб кетди. Бу ҳозир ҳам давом этаяпти.\nТинч қўймаслигига ақлимиз етгандай¸ шуни билгандай ўтиришган одамлар. Ҳеч ким ҳеч кимга мурожаат қилиб дардини айта олмаган.\nОзодлик: Одамлар қўрқишганми?\n- Қўрқув ҳозир ҳам бор. У кун жуда ҳам оғир кун бўлган. Ҳозир ўйласам¸ эсласам қўрқаман. Ҳозир ҳам одамлар дардини ичига ютади. Биров бировга Андижон воқеалари тўғрисида ҳеч нарса айта олмайди. Кетганлар¸ ўлганлар¸ қамалганлар тўғрисида ҳеч ким ҳеч нарса демайди¸ дейди андижонлик суҳбатдошимиз.


ИнтерФУТБОЛ :: Алиризо Жаҳонбахш: «Маҳдавакия кумирим ва устозим»\nАлиризо Жаҳонбахш: «Маҳдавакия кумирим ва устозим»\nМиллий жамоамиз ЖЧ-2018 йўлланмасини қўлга киритолмаган бўлсада, бўлажак мундиални орзиқиб кутяпмиз, барибир.\nАхир жаҳон чемпионати - футбол дунёсининг бош мезони. Бу турнир турли қитъалар футболининг айни ҳолатини «ўлчаб» бериши билан ҳам аҳамиятлидир. Биз ОФК оиласи вакили эканмиз, хоҳласак-хоҳламасак, қитъадошларимизнинг ўйинларию, натижасига катта қизиқиш билан қарашга мажбурмиз.\nЗеро, ОФК жамоаларининг қандай иштирок этиши ке- йинги мундиаллар йўлланмаларининг тақсимотига таъсир ўтказиши мумкин. Юртимизда айниқса, Эрон миллий жамоасига эътибор кучли.\nСабаби - форсларни кетма-кет 2 марта ЖЧга олиб чиққан португалиялик Карлуш Кейрушнинг ёзда Ўзбекистон термасида иш бошлаши кутилмоқда.\nЭроннинг ўзида эса Россия мундиалига ҳар галгидан ўзгача умид боғлаётганлари ўз-ўзидан тушунарли. Хусусан, терма жамоа етакчиларидан бири Алиризо Жаҳонбахш ҳам форслар Россияда муносиб натижа қайд этишларидан умидвор.\nАлиризо доимо Эрон футболи афсонаси Меҳди Маҳдавикияга катта ҳурмат билан қараб, халқаро даражада унингдек из қолдиришни орзу қилади.\nЭътиборлиси, улар 2011 йили бирга ўйнашган ҳам. Айни пайт Меҳди фаолиятини тугатган бўлса, Алиризо Голландия Эредивизионида совринли ўринлар учун курашаётган АЗ (Алкмаар)нинг муҳим голларига муаллифлик қилмоқда.\nУнинг рақобатбардош лигада бинойидек тўп сураётгани Россия мундиалига катта умид билан қараётган форслар ишончини янада мустаҳкамламоқда. Футболчининг ўзи ҳам ЖЧ-2018 у ва бутун мамлакат учун унутилмас лаҳзалар тортиқ этишидан умидвор. Эрон халқида шундай мақол бор: «Ўз қаҳрамонларингизни кўкларга кўтарманг».\nБунинг маъноси ўз-ўзидан маълум: ортиқча мақтов ҳар кимга салбий таъсир қилиши ҳеч гап эмас. Дейлик, футболчиларнинг «юлдузлик касали»га йўлиқиб, ишончни оқлолмасликлари кўп кузатилган, кузатилмоқда. Хуллас, огоҳлик мисоли мақол кўпчилик учун ўринли саналсада, Эрон футболининг бугунги юлдузи Алиризо Жаҳонбахшга мутлақо алоқаси йўқ.\nЧунки у бошқа тоифага мансуб ўйинчидир. Ахир 17 ёшидаёқ нимагадир эришиш мақсадида жонажон уйи, яқинларидан узоқлашган йигит озгина муваффақият олдида эсанкираб қолиши мумкинми?\nХуллас, ёш вингер ўша вақтдаёқ Эрон терма жамоасининг афсоналаридан бири Меҳди Маҳдавикия билан учрашган ва унинг ҳар бир ўйини ва қадамини диққат билан кузатиб, барчасини ўзида мужассамлашга ҳаракат қилган. Жаҳонбахшнинг ҳозирги ҳолатига қараб, унинг уринишлари зое кетмаётганини осонгина пайқаш мумкин.\n«Футбол билан жиддий шуғуллана бошлаганимда, Меҳди миллий жамоамиз сафидаги энг кўзга кўринган ўйинчилардан бири эди, - дейди АЗ вакили FIFA.com сайти мухбирлари билан суҳбатда. - Муҳими, менга маълум муддат шундай ажойиб футболчи билан бирга ўйнаш насиб этди. Тан оламан, ўйин-чи сифатида ўсишимда Маҳдавикиянинг роли катта. Уни нафақат моҳир ижрочи, балки олижаноб инсон сифатида эътироф этаман».\nТўғри, Жаҳонбахш ва Маҳдавикия 2011 йили Каспий денгизи соҳилида атиги 6 ой бирга ўйнашган, холос. Муҳими, бунгача 1998 ва 2006 йилги жаҳон чемпионатида муносиб иштирок этиб, машҳурликка эришган юлдуз шу қисқа муддатда ёш иқтидорни ўз ҳимоясига олиб, унга кучли таъсир ўтказишга улгуради.\nАлиризо ўша ҳамкорликни ўзгача бир соғинч билан эсга олади: «Доимо Меҳди билан гаплашишга ошиқардим, футбол, умуман, ҳаётга нисбатан қарашини тўлиқ билишга уринардим. Гоҳида саволлар беравериб, жонига теккан бўлсам керак (кулади).\nЙўқ, у бирор марта ўзини четга олиб қочмасди, аксинча, ҳар қандай саволимга мулойимлик билан жавоб бериб, ҳамиша алоҳида ғамхўрлик кўрсатарди. Оддий айтганда, футболдаги бутун йўлини эринмай гапириб берар, турли қи-йинчиликларни қандай енгиб ўтганини тушунтирарди. Демакки, Маҳдавикия мен учун футбол кумиригина эмас, балки ҳаётий устоздир.\nҲалигача у билан узвий алоқадаман, дейлик, фаолиятимга доир қандайдир саволлар юзага келса, дарров айнан Меҳдига мурожаат қиламан.\nЧунончи, ҳар сафарги мулоқот давомида дунёқарашимни кенгайтираман, олдимда турган турли масалалар бўйича зарур тавсиялар оламан. Ёнимда шундай маслакдошим борлигидан бағоят хурсандман ва Маҳдавикияни устоз сифатида дарҳақиқат, жуда қадрлайман».\nЭътиборли томони, Жаҳонбахш ўз кумири ва устози йўлидан дадил қадам босяпти. Яъни Эрон ташқарисида ҳам маълум даражада танилиб улгурди. Муҳими, фаолияти давомида Европада 100тадан ортиқ ўйин ўтказган Маҳдавикиядан илҳомланган Алиризо «кўҳна қитъа» футболи билан танишиш жойини танлашда адашгани йўқ - Голландия чемпионатида чакки ўйнамаяпти.\nХусусан, Чемпионлар Лигаси саралаш босқичи ўйинларида бебаҳо тажриба тўплади. Ҳозиргача ўз ҳисобига 50тача гол гол ёзиб қўйганию, улардан кўпини қанот орқали ўзига хос юриши натижасида нишонлагани кўп нарсадан далолат. Жаҳонбахшнинг камтарликни унутмаган ҳолда эффектли ва самарали тўп сураётгани Алкмаар жамоасига жуда асқотмоқда.\nДейлик, моҳиятан грандлар сафига кирмайдиган АЗ Эредивизионнинг жорий мавсумида «буюк гуруҳ» сафига қўшилди. Айни пайт клубнинг финишга қадар кучли учликдан тушмаслиги деярли аниқ бўлиб улгурди. Ҳаттоки, «Фейеноорд»дек жамоа ҳам алкмаарликлардан анча орқада.\nФутболчининг ўзи эса мавсумдаги асосий вазифаси Эрон термасининг Россия мундиалида муносиб иштирок этишига ҳисса қўшиш эканлигини бот-бот таъкидламоқда. Форслар 2014 йили Бразилия майдонларида чакки таассурот қолдиришмаганди.\nЖамоа шундан буён анча кучайди, зеро, бош мураббий Карлуш Кейруш таркиб ўзагини сақлаган ҳолда, ёшларни сафга қўшишга ҳам алоҳида эътибор қаратмоқда.\n«2014-2018 йиллар оралиғида режа бўйича ишладик. Ҳа, бу жараён сабр ва кўп вақт талаб этди, муҳими, самараси яққол сезилмоқда, - дейди Алиризо ўзи ва 23 ёшли ҳужумчи Сардор Азмунни мисол ўрнида кўрсатиб. - Қисқаси, Эрон термаси ЖЧда савияли ёшларга эгалигини амалда кўрсатишга тайёр. Жамоамиз шунга мувофиқ, улкан мақсадларни кўзламоқда».\nАслида Жаҳонбахш бошқа йўналишдан кетиши ҳам ҳеч гап эмасди. Зеро, ёшлигида ўзини кўплаб спорт турларида синаб кўришга уринган. Хўш, футболга қандай кириб келган?\nУнинг бу борадаги ҳикояси оддий: «Дарҳақиқат, бошида футбол билан шуғулланмаганман. Аксинча, бошқа спорт турлари тўгарагига қатнагандим: гимнастика, гандбол, футзал... 12 ёшимда эса четдаги кузатувчилар футбол ўйнашга алоҳида иқтидорим борлигини айтишган.\nОчиғи, тақдиримни миллионлар ўйини билан боғлашга иккилангандим, чунки вақт бироз ўтганди. Лекин ўйин жозибаси мени мудом майдонга тортарди. Мисол учун, ЖЧ-98 саралаш ўйинлари ҳамон кўз ўнгимда. Ўшанда Эрон термаси «плей-офф»да австралияликлар билан учрашувда 2:2 ҳисобини қайд этиб, мундиал йўлланмасини қўлга киритганди.\nГарчи атиги 5-6 ёшда бўлсамда, футбол ва жаҳон чемпионати мамлакатимиз учун нақадар муҳимлигини теран тушунгандим. Бу ҳам кейинчалик футбол томон оғишимга таъсир қилган, албатта. Мана, 2014 йилга келиб, энг катта орзуларимдан бири амалга ошди. Бразилияда ўйиннинг ҳар бир дақиқасидан роҳатландим ва шунчаки, сабоқ олишга ҳаракат қилдим».\nНавбатдаги жаҳон биринчилиги Эрон термаси учун тарихий аҳамият касб этади. Зеро, форслар бунга қадар ҳеч қачон қаторасига 2та мундиалда қатнашишмаган. Қолаверса, Кейруш жамоаси бу сафар Россияда ўйнаш ҳуқуқини ишончли тарзда қўлга киритди. Яъни жамоа Осиё минтақасидаги саралаш довонларида ўзининг энг яхши натижасини қайд этди.\nЭронликлар энди Россия мундиали «B» гуруҳида Испания, Португалия ва Марокаш термаларига қарши майдонга тушишади. Кўриниб турибдики, рақиблар ўта жиддий. Алиризо Жаҳонбахш ҳам энг «оғир» квартетга тушишганини тушуниб турибди, аммо у мутлақо хотиржам: «Эҳтимолки, «В» гуруҳи навбатдаги жаҳон чемпионатининг энг мураккаб тўртлигидир.\nБир томонда - Испания термаси, яна бир тарафда - Европа чемпионию, Африканинг энг кучли жамоаларидан бири. Бу рақибларнинг салоҳияти шубҳадан холи. Лекин ҳозир нолишнинг вақти эмас. Ахир оламшумул шоу яқинлашмоқда. Рақиблардан чўчиш асло ярамайди, зеро, йўқотадиган нарсанинг ўзи йўқ.\nҲа, гуруҳимиздаги 3та жамоа ҳам юқори савияли футболчиларга эга ва уларга муносиб қаршилик қилиш осон кечмайди. Лекин ўйлайманки, Эрон термаси ҳам оддий рақиб эмас. Кучлиларга қарши қандай ўйнашни биламиз ва мураббийимиз ҳам юқори суръатдаги жанглар босимига тайёр.\nЖаҳон чемпионати - бу ҳар бир иштирокчига ўзидан яхши таассурот қолдириш имконини берувчи турнир. Шундай экан, Эронда одамлар ўйинларимиздан чинакам завқ олишлари ва иштирокимиздан ғурурланишлари учун бор салоҳиятимизни ишга соламиз».\nАлиризо якунда яна Меҳди Маҳдавикияни эсга олди. Чунончи, у 20 ёшида Франция майдонларида ташкиллаштирилган ЖЧ-98да иштирок этганди. Мана, орадан 20 йил ўтиб, Жаҳонбахш ҳам мундиал ўйинларига шайланмоқда.\nУ келажак авлод вакиллари ҳозирги футболчилар йўлини давом эттиришлари ва вақти келиб, ўзини ҳам илиқ хотиралар билан эсга олишларидан умидвор: «Яна 10 ёки 15 йилдан кейин юртимиздаги болалар ортга назар солиб, ЖЧ-2018ни эслашса, бас.\nХуллас, Россиядан муносиб таассуротлар билан қайтишимиз керак. Ахир ўзимиз ҳам келажакда фарзандларимизга арзирли нимадир айтиб беришимиз керак-ку».\nАЛИРИЗО ЖАҲОНБАХШ ЖИРАНДЕҲ\nТуғилган санаси ва манзили: 1993 йил 11 август, Ғилён (Эрон)\nПозиция бўйича: вингер, чап қанот ҳимоячиси\nКлуби: АЗ (Алкмаар, Голландия)\nЎйинчилик рақами: 7\nКлублар миқёсидаги фаолия-ти: «Форсиҳ» - 2010—2011 (12та ўйин); «Дамаш Ғилён» - 2011—2013 (42та ўйин, 10та гол); НЕК (Голландия) - 2013—2015 (55та ўйин, 17та гол); АЗ (Голландия) - 2015—... (79та ўйин, 26та гол)\nТерма жамоалар миқёсидаги фаолияти: Эрон (U-20) - 2010—2013 (17та ўйин, 11та гол); Эрон (U-23) - 2011—2016 (6та ўйин, 1та гол); Эрон миллий жамоаси - 2013—... (34та ўйин, 4та гол)


Бундан 50 йил аввал бир киши тиш пастаси ишлаб чиқарувчисига келиб, компаниянинг фойдасини 40 фоизга ошириши мумкинлигини ва бунинг йўли оддий эканлигини айтади. У бу сири учун ишлаб чиқарувчидан 100 минг доллар талаб қилади. Ўша вақтлар учун катта миқдордаги пулни тўлашни истамаган ташкилот раҳбари ўз ходимларини йиғди. Уларга у одам айтган сирни топишни буюрди. Бироқ, ҳодимлар қанча уринмасин буни иложини топишолмади. Ишлаб чиқарувчи охири 100 000 $ беришга рози бўлди.\n100 000$ эвазига эса у учта сўз ёзилган қоғозни олди: Қоғоздан эса шундай сўзлар ёзилган эди: "Паста тешигини катталаштиринг!" Компания зудлик билан паста тешигини 5 ммдан 6 ммга оширди ва стомотологик постер сони 40 %га ошди, мос равишда сотувлар ҳам ошди.\nКиритилди: 04:35 02.07.2021. Ўқилди: 8276 марта. Фикрлар сони: 0 та.\nФарғонада 13 ёшли қиз ЙТҲ оқибатида вафот этди


رَبِّي * بِرَبِّكُمْ * لَيْسَ الْبِرَّ - Бисмиллаҳир Роҳманир Роҳим\nرَبِّي * بِرَبِّكُمْ * لَيْسَ الْبِرَّ - Бисмиллаҳир Роҳманир Роҳим\nرَبِّي * بِرَبِّكُمْ * لَيْسَ الْبِرَّ\n2. Сўзнинг бошида ёки ўртасидаги ва агар охирида бўлса васл ҳолатдаги, ёки равм билан вақф қилинган заммали\n3. Фатҳадан кейин келган аслий сукунли\nمَرْيَمَ ** لَا يَسْخَرْ قَومٌ\n4.Заммадан кейинги аслий сукун билан сукунланган ر. وَقُرْآنًا فَرَقْنَاهُ **** فَمَنْ يَكْفُرْ بِالطَّاغُوتِ\n5. Бир калимада фатҳали истеъло ҳарфидан аввал, аслий касрадан кейин, аслий сукун билан сукунланган ر. Бу Қуръонда бешта калимада келади. قِرْطَاسٍ * فِرْقَةٍ * وَإِرْصَادًا * مِرْصَادًا * لَبِالْمِرْصَادِ\n6. Мунфасил касрадан кейин иккинчи калимада аслий сукун билан сукунланган\n7. Муттасил оризий касрадан кейинги аслий сукун билан сукунланган\n8. Мунфасил оризий касрадан кейинги аслий сукун билан сукунланган\n9.Ўзи фатҳали ё заммали бўлиб, фатҳали ҳарфдан кейин, ёки ўзи касрали бўлса ҳам тафхимни вожиб қиладиган сабабдан кейин, вақф сабабли оризий сукун билан сукунланган\n10. Заммадан кейин вақф сабабли оризий сукун билан сукунланиб келган\n11.Ўзи фатҳали, лекин вақф сабабли оризий сукун билан сукунланган, олдида сокинли ҳарф, унинг олдида эса фатҳали ё заммали ҳарф келган\nлекин бундан лин ҳарфи\nбуни юқорида айтганимиздек тарқиқ билан ўқилади.\n12.Ўзи заммали ёки фатҳали, аммо вақф учун оризий сукун билан сукунланган, олдида сукунли соғ ҳарф, ёки\nунинг олдида эса заммали ҳарф келган\nа) Р ҳарфидаги асл сифат, уни тафхим қилиб ўқишдир. Аллома Шайх Али Муҳаммад Заббоъ Шотибийяга қилган шарҳида:”\nҳарфини тарқиққа сабаб бўладиган ўринлардан бошқа ҳамма ўринларда тафхим қилинг чунки тарқиқ аслга хилофдир”- дейди.\nни тафхим ёки тарқиқ қилишда баъзан\nнинг ўз зотига қаралади, фатҳали ё заммали\nнинг тафхими ва касрали\nнинг тарқиқи каби.\nБаъзан унга ўзидан аввалги ҳарф билан қўшиб қаралади,замма ёки фатҳадан кейин калиманинг ўртасидаги сокинлик\nнинг тафхими каби.\nБаъзан унга, унинг олди ва орқасидаги ҳарфлар билан қўшиб қаралади, касрали ҳарфдан кейин келиб, аслий сукун билан сукунланган ва ўзидан кейин истифола сифатли ҳарф келган\nнинг тарқиқига ўхшаш.\nБаъзан унинг олдидагига қарамай орқасидаги ҳарф билан қўшиб қаралади, касрадан кейинги сокинлик ва ўзидан кейин\nбир калиманинг ўзида истеъло сифатли ҳарф келган\nнинг ҳукмлари хусусида шундай дейди:\nлар нинг вақф ҳолатидаги ҳукмларини баён қилинг!\nعَيْنَ ا لْقِطْر\nا لذي ارْتَضَى\n29. Мутамосил, мутақориб, мутажонис ва\nИкки бир - бири билан, ҳам ёзувда, ҳам лафзда икки калимада اضْرِبْ بِعَصَاكَ каби, ёки фақат ёзувда, إِنَّهُ هُوَ каби чунки бу “ҳо”ларни лафзда сила учун қўйилган кичкина “вов” ажратиб туради, ёки مَا سَلَكَكُمْ каби бир калимада учрашган калималар сарлавҳадаги тўрт хил ҳолатда бўлади. Бу тўрт навъ ҳарфлар 21 қисмга бўлинади. Бунга Лаолил баён соҳиби шундай ишора қилади.\nإنْ يَجْتَمِعْ حَرْفانِ خَطا قُسِما عِشْرينَ قِسْمًا بَعْدَ واحِدٍ نَما\nБу тўрт навънинг баъзилари ўз навбатида яна бир неча навъларга бўлиниб кетади. Мутамосил-1 навъ, мутақориб-3 навъ, мутажонис-2 навъ ва мутабоид-1 навъ. Буларнинг ҳар қайсиси яна уч қисмга бўлиниб жами 21 қисм бўлади.\nлар каби исми, махражи ва сифати бир хил ҳарфлар бўлиб уч қисмга: сағир,кабир ва мутлаққа бўлинади.\n- аввалгиси сокин кейингиси ҳаракатли бўлган ҳарфларни айтилади:\nِكِتَا بِي هَذَ\nкаби. Бу ҳарфларни идғом қилиш вожиб бўлади. . Идғомнинг шарти ўз ўзидан мавжудлиги, яъни, бу икки ҳарфнинг аввалгиси сокин, кейнгиси ҳаракатли бўлганлиги учун ва у ҳеч қандай амалсиз осон бажарилгани учун уни\nдеб аталди. Мутамосили сағирни идғом қилиш вожиблигидан икки масъала мустасно\nбиринчи ҳарф мад ҳарфи бўлганда уларни идғом қилинмайди. М:\nбу ҳолатда мад ҳарфини сақлаб қолиш учун ва иккала ҳарфнинг махражлари икки хил бўлгани учун\nни изҳор қилинади. Чунки мадли ى ва و нинг махражи жавф эканлиги маълум, ҳижоийя ى нинг махражи тилнинг ўртаси, و ники эса лабларнинг ораси.\nАгар шу масъалада و ва ى нинг олдидаги ҳарф фатҳали бўлса,\nلا تَخْتَصِمُوا لَ\nкаби, бил иттифоқ идғом қилиш вожиб бўлади, чунки бу икки ҳарф мадди лин бўлганда муҳаққақ махражларидан чиқадилар.\nмутамосил ҳарфларнинг авалгиси ҳои сакта бўлган ҳолат,\nкаби. Бу ҳолатда Ҳафс ривоятларига кўра икки иш, изҳор ва идғом жоиз, изҳор эса фақат сакта қилганда ҳосил бўлади, ва идғом қироатидан кўра бу рожиҳроқдир.\nбу, хоҳ бир, хоҳ икки калимада бўлсин,\nкаби иккала мислайннинг ҳаракатли бўлган ҳолати. Идғомнинг шартини вужудга келтириш учун мислайннинг аввалгисини сокин қилишга ҳожат тушгани сабабли, бу идғомни\nдеб аталди. Бундай ҳарфларни Ҳафс фақат иккита сўздагина идғом қиладилар.\nкалимаси, бунда икки важҳ жоиз.\nБиринчи, идғом қилиб ишмом билан ўқиш, яъни лабларни яқинлаштириб заммага моил қилиш,\nбўлиб аввалги ن заммали бўлган.\nИккинчи, изҳор қилиб, биринчи\nни равм билан, яъни паст товуш билан унинг ҳаракат вазни -\nни озайтириб ўқиш.\n, икки нун билан бўлган. Ҳафс биринчи нунни иккинчи нунга идғом қилиб ўқиганлар.\nкаби аввалги ҳарф ҳаракатли бўлиб, кейингиси сукунли бўлган ҳолат, бунда бил иттифоқ изҳор қилиш вожиб.


Шавкат Мирзиёев йирик заводни ишга туширди | Qalampir.uz\nШавкат Мирзиёев йирик заводни ишга туширди\nЖамият\t28 Декабрь 2019 15:46 6619\nБугун, 28 декабрь куни “Навоийазот” акциядорлик жамиятида Поливинилхлорид, каустик сода ва метанол ишлаб чиқариш мажмуаси ишга туширилди.\nПрезидент йиғилганларни яқинлашиб келаётган Янги йил байрами билан табриклаб, ушбу лойиҳанинг рўёбга чиқишига ҳисса қўшган қурувчи ва кимёгарларга ҳамда чет эллик ҳамкорларга миннатдорлик билдирди.\n“Бундай муҳим, замонавий ва инновацион лойиҳалар Навоий вилояти иқтисодиёти ва унинг "локомотиви" бўлган саноат соҳасини янгилаш, қўшимча иш ўринлари яратиш, аҳоли ва бюджет даромадларини жадал оширишга хизмат қилади”, деди Шавкат Мирзиёев.\nПоливинилхлорид, каустик сода ва метанол ишлаб чиқариш мажмуаси мамлакат корхоналарини зарур хомашё билан таъминлайди. Шунингдек, ҳар йили 40 миллион долларлик маҳсулот экспорт қилиш режалаштирилган. Янги мажмуада 900 дан зиёд иш ўрни яратилди.\nШавкат Мирзиёев “Навоийазот” жамиятидаги учта йирик инвестиция лойиҳасини амалга ошириш осон бўлмаганини қайд этди.\n“Ҳар қанча қийин бўлса ҳам, катта марраларни мақсад қилиб қўйиб, ташаббус кўрсатиб, фидойилик билан меҳнат қилсак, албатта уларга эришамиз”, дея таъкидлади Президент.\nЛойиҳа Хитойнинг “China CAMC Engineering Co., LTD” ва “HQC Shanghai Company” компаниялар консорциуми билан ҳамкорликда амалга оширилди.\n“Саҳро бағрида Навоий ва Зарафшон каби шаҳарларни, саноат минтақасини барпо этган вилоятнинг меҳнаткаш, мард ва олижаноб аҳолиси янги Ўзбекистон ривожига катта ҳисса қўшади”, дея ишонч билдирди давлат раҳбари.\n14 Август 10:28 39578\n13 Август 11:50 38926\n12 Август 22:32 37838\n12 Август 09:17 28431\n13 Август 21:14 27391


Табиий офатлардан энг кўп талафот кўрган...\n04.12.2019 22:16 0 1735\n«Germanwatch» компанияси «Climate Risk Index 2020»ни тақдим этди. «Polit.info» ёзишича, унда табиий офатлар жаҳон мамлакатларига етказган зарар миқдори ҳисоблаб чиқилган.\nЯпония, Филиппин ва Германия 2018 йили табиий офатлардан энг кўп зарар кўрди.\nЮқори ўнликка, шунингдек, Мадагаскар, Ҳиндистон, Шри-Ланка, Кения, Руанда, Канада ва Фиджи киритилди. Пулга ҳисоблаганда, энг кўп Ҳиндистон ва Япония — 37 ва 35 млрд. доллардан зарарга учради. Қурбонлар сони бўйича ҳам Ҳиндистон биринчи ўринда — икки мингдан зиёд инсон.\n2018 йил ёзи жаҳон мамлакатлари учун оғир кечди. Маълум қилинишича, сўнгги асрда Европа ҳудудларида жазирама иссиқлар 100 карра кўпайган. Жазирама иссиқлар, айниқса, Германия, Япония ва Ҳиндистон учун аянчли оқибатларни олиб келди.\nЖазирама ёз Африкага қандай зиён етказгани ҳақида етарлича маълумот олиш имкони бўлмаганини ҳам компания ҳисоботида қўшимча қилиб ўтган.\nЭслатиб ўтамиз, бу «Germanwatch» компанияси анъанавий йиллик рейтингларининг 15-си бўлиб, энг ишончли маълумотларга қурилгани таъкидланган.\nрейтинг ёнғин зилзила табиий офат сув тошқини иқлим


06:38 30 Сентябр 2020\nСергей Лавровнинг 2020 йил 15-16 январ кунлари расмий ташриф билан Ўзбекистонга келди.\nТашриф дастурида Ўзбекистон Ташқи ишлар вазирлигида икки томонлама музокаралар ўтказиш ва Москва давлат халқаро муносабатлар институтининг (университет) Тошкент шаҳридаги филиалига бориш кўзда тутилган.\nМузокараларда икки томонлама сиёсий, иқтисодий ва маданий-гуманитар ҳамкорликнинг қатор масалалари муҳокама қилинади. Ташқи ишлар вазирликлари ўртасида 2020-2021-йилларга мўлжалланган Ҳамкорлик дастурини имзолаш ҳам режалаштирилмоқда.\n18:27 15 Январ 2020\nСергей Лавров Ўзбекистонга келди\nОхирги янгиланиш: 17:56 16.01.2020\nОхирги янгиланиш: 15:25 16.01.2020\nОхирги янгиланиш: 13:29 16.01.2020\nЛавров Россия президенти Владимир Путиннинг дилдан саломларини етказди. Учрашувда Ўзбекистон-Россия муносабатларининг долзарб масалалари кўриб чиқилди.\nОхирги янгиланиш: 12:20 16.01.2020\nКамилов ва Лавров Шавкат Мирзиёевнинг Россияга ташрифини муҳокама қилишди\nКамилов ва Лавров сўнгги 2 йилда Ўзбекистон ва Россия муносабатлари барқарор ўсиб бораётганини мамнуният билан қайд этишди.\nОхирги янгиланиш: 15:37 15.01.2020\nЛавровнинг Тошкентга ташрифи: томонлар янги дунё реалликларида нималарни муҳокама қилишади\nРоссия ташқи ишлар вазири Сергей Лавровнинг 12-13 январь кунлари Ўзбекистонга белгиланган ташрифи кечроқ муддатга қолдирилди. Россия ташқи ишлар вазири 15-16 январ кунлари Ҳиндистондан қайтаётганда Тошкентга ташриф буюради.\nОхирги янгиланиш: 09:39 28.12.2019\nЎзбекистон Ташқи ишлар вазирлиги Россия ТИВ раҳбари Сергей Лавровнинг Ўзбекистонга ташрифи тўғрисида маълумот берди\nОхирги янгиланиш: 13:00 09.12.2019\nСергей Лавров Тошкентга келади\nТаъкидланишича, Лавров расмий ташрифи давомида МГИМО филиали ва Жаҳон иқтисодиёти ва дипломатия университетига ташриф буюради ва барчани қизиқтирган мавзуда қисқа маъруза ўқийди.\n19:42 Туркия қирувчиси Арманистон Су-25 самолётини уриб туширди\n19:36 Жириновский: Кавказдан сўнг Марказий Осиё ўт ичида қолади\n19:01 Саудиялик бодибилдер аёллар - фото\nЁмғир, туман, ҳарорат пасайиши: Ўзбекистонда ҳафта давомида қандай об-ҳаво кузатилади


Ёшлар ўзгариш таянчидирлар - | Hizb-Uzbekiston.info\nHome›АР-РОЯ ГАЗЕТАСИ›Ёшлар ўзгариш таянчидирлар\nЁшлар ўзгариш таянчидирлар\nЁшлар ҳар қандай жамиятда ўзгариш таянчи ва қуролидирлар. Чунки Аллоҳ Субҳанаҳу ва Таоло кучли энергия, олий ҳимматлар, пўлатдек мустаҳкам аҳд-паймонлар, ҳаётга бўлган иқбол неъматларини ёшларга берган. Шунинг учун ҳар қандай жамиятдаги ўзгариш ишида ёшларга суянилади. Ёшлар хоҳ салбий, хоҳ ижобий бўлсин, ўз фаолликлари ва таъсирлари билан жамиятдаги мавжуд қатламларнинг энг муҳимларидан биридир.\nМаълумки, мустамлакачи кофир Ғарб ҳар доим юртларимизда мустаҳкам илдиз отишга ҳаракат қилади. Жамиятларимиз ожиз ва фалаж аҳволда қолиб, бунга қарши кураша олмаслиги ва тўғри, ҳақиқий ўзгариш ясашга қодир бўлолмаслиги учун, у ўзининг ботил фикрлари ва бузуқ тушунчаларини тинимсиз ёйиб келмоқда. Мана шу ишида ёшлар қатламини жуда муҳим деб билгани ва ёшларнинг мувозанатни ўзгартиришга қодирликларини англагани боис, мустамлакачи кофир Ғарб ўзининг бузғунчи капиталистик фикрлари билан аввало жамиятимиздаги ёшларимизни нишонга олди ва ҳамон нишонга олмоқда. У ёш авлоддан унинг мусаффо диний фикрларини, улуғвор тушунчаларини ва олий қадриятларини суғуриб олишга, бинобарин, уларнинг миясига ўзининг ифлос тушунчалари ва бузуқ ҳазоратини қуйишга ҳаракат қилмоқда. У ёшларга олдиндан зарба йўллаб, йўлларини кесишга уринди… Токи, ёшлар ўз жамиятларида ижобий қуролларга айланиб, ундаги ёмон аҳволни ўзгартиришга, инқилоб ясашга, яна энг яхши ҳолатга қайтаришга ҳаракат қилмасинлар.\nЎзига Исломни мабда-асос қилиб олган сиёсий фаолият бугунги кундаги воқелигимизни ўзгартиришда энг муҳим фаолиятдир. Айнан мана шу сиёсий фаолиятгина ҳақиқий ўзгаришни амалга ошириб, ер юзидаги барча мусулмонлар аҳволини ўзгартиради, нафақат мусулмонлар, балки бутун инсоният ҳолатини яхшилайди. Чунки Ислом барча инсонлар учун келган. Аллоҳ Субҳанаҳу ва Таоло айтади:\n﴿وَمَا أَرْسَلْنَاكَ إِلاَّ كَافَّةً لِّلنَّاسِ بَشِيراً وَنَذِيراً﴾\n«(Эй Муҳаммад), Биз сизни шак-шубҳасиз, барча одамларга: (мўминларга жаннат ҳақида) хушхабар элтгувчи, (кофирларни эса дўзах азобидан) огоҳлантиргувчи бўлган ҳолингизда, пайғамбар қилиб юбордик» [Сабаъ 28]\n«(Эй Муҳаммад), Биз сизни шак-шубҳасиз, барча оламларга фақат раҳмат қилиб юбордик» [Анбиё 107]\nИслом асосида сиёсий фаолият қилиш фарзларнинг энг муҳими бўлиб, Аллоҳ Субҳанаҳу уни то еру осмон тургунча фарз қилган. Еру осмон тургунча фарз қилинган экан, мусулмонларнинг Аллоҳ шариати билан ҳукм юритадиган ҳамда адолат ўрнатиб, у билан ораларини ислоҳ қиладиган давлатлари мавжуд бўлмаган ҳолатда қанчалар фарз бўлишини тасаввур қилаверинг! Аллоҳ Таборака ва Таоло Қуръони Каримида бундай деди:\n«Орангиздан яхшиликка (Исломга) даъват қиладиган, маъруфга буюриб, мункардан қайтарадиган бир жамоа бўлсин, ана ўшалар нажот топгувчилардир» [Оли Имрон 104]\nЭй Ислом Уммати ёшлари!\nАна, Умматингизнинг Сурия, Фаластин, Афғонистон, Ироқ, Покистон, Шарқий Туркистон, Ўрта Осиё, Ўзбекистон, Тожикистон, Ливия, Миср, Мьянма ва бошқа мусулмон юртларидаги аҳволини кўриб турибсиз… энг қаттиқ аламларни тотмоқдалар. Мана, ўз кўзингиз билан кўряпсиз, мустамлакачи кофир Ғарб ёлланган-малай хоин ҳукмдорлар орқали Умматнинг бойлик ва ресурсларини талаш билангина кифояланмай, Уммат ҳаётининг энг нозик томонларини ҳам бошқармоқда. Бас, Уммат бундай аламли вазиятдан Исломсиз ҳаргиз қутула олмайди. Бу иш сиёсий онгга эга бўлган холис кишиларнинг ғайрат билан фаолият олиб бориши ҳамда Аллоҳнинг шариатини ҳоким қилиш ва бунга ҳаракат қилаётганларга нусрат-ёрдам бериш учун кунларни тунларга улаб ҳаракат қилиниши билангина амалга ошади. Шояд шундагина Аллоҳ Азза ва Жалла ҳабибимиз Муҳаммад Мустафо ﷺнинг Умматига икром қилиб, унга ишларини ўнглайдиган, қўрғон каби душмандан қўриқлаб, паноҳ, хавфсизлик ва омонликни берадиган Исломини барпо қилса.\nМана шуларнинг барчаси амалга ошиши учун, сиз ёшлар буни қабул қилишингиз, ўз жамиятингизда фаол бўлиб, Ислом бошқарувини барпо этиш учун фаолият қилаётган кишилар билан бирга ҳаракат қилишингиз керак бўлади. Эсланг, зотан бу ҳаракат анбиёю росулларнинг ҳаракатидир, саҳобаи киром розияллоҳу анҳулар амалларидир. Эсланг, икки олам сарвари Муҳаммад ﷺ сиз ҳақингизда\n«Мен ёшлар туфайли нусратга эришдим», дея марҳамат қилганлар.\nБас, Пайғамбарлик минҳожи асосидаги иккинчи рошид Халифаликни барпо этишга жиддий ҳаракат қилиш билан Пайғамбарингизга нусрат-ёрдам бермайсизми. Токи, шу орқали бу дунёда азизлик ва куч-қудратни қўлга киритиб, бахтли-саодатли бўласиз ва бутун дунёни етаклайсиз. Зеро, бунга сиз лойиқсиз. Шунингдек, охиратда жаннат аҳлидан бўлиб, у ерда анбиёлар, сиддиқинлар, шаҳидлар ва солиҳлар билан ҳамроҳ бўласиз. Уларга ҳамроҳ бўлмоқ нақадар буюк бахтдир.\n«Ислом оила, авлод ва жамият ҳимоячисидир» номли кампаниянинг якуний конференцияси


Мингга яқин турк компаниясини Ўзбекистонга олиб кириш режа қилинмоқда\nИқтисодиёт 17:45 / 04.10.2021 27272\nЎзбекистон ишбилармон доиралари Туркиянинг саноат зоналари бошқарувчиси ҳисобланган йирик ташкилот “Остим” билан ҳамкорликни йўлга қўймоқда. Ҳамкорлик учрашуви 4 октябр куни Тошкентдаги Hilton меҳмонхонасида бўлиб ўтди.\nЎзбекистон Иқтисодиёт ассамблеяси раиси Мухтор Умаров тафсилотлар бўйича Kun.uz саволларига жавоб берди.\n— 200 минг иш ўрни ваъда қилинмоқда, бунга қандай эришилади?\n— Туркиянинг 1000га яқин компанияси Ўзбекистонга таклиф қилинади. Агар саноат зоналарини Туркия қонунлари бўйича ишлайдиган қилиб яратадиган бўлсак, нафақат Туркия, балки Европадан ҳам янги компанияларни жалб қилишимиз мумкин бўлади.\nМана шу йўналишда “Остим” саноат зоналари бошқарувчисининг ўзини оладиган бўлсак, унинг 6200 компанияси бор. Улардан камида 1000 та компанияни Ўзбекистонга жалб қила оламиз. Бу бўйича улар қизиқиш билдириб бўлишган. Шу мингга яқин компаниялар учун шароит қилиб, «Остим» индустриал бошқарувчилари орқали жаҳон стандартларида тайёрлаб берсак, уларнинг Ўзбекистонга келишини таъминлай оламиз.\nҲисоблаб чиқдик, мингга яқин компанияларда 200тадан ишчи ишлайдиган бўлса, 200 мингта иш ўрни яратилади. Бу – беш йиллик лойиҳа. Янги велосипед ихтиро қилиш ниятимиз йўқ, мутлақо, бу ишлар Туркия тажрибаларига таянган ҳолда амалга оширилади.\n— Лойиҳа учун ҳукумат 3та саноат зонасини ажратиб бергани ҳақида айтдингиз, улар қаерда жойлашган?\n— Ҳозир бизга танлаш ҳуқуқини беришди. Биринчи саноат зонаси – Тошкент вилояти Юқори Чирчиқда очилаётган мебел кластери. Яна биттаси Андижонда, учинчисини эса танлаш ҳуқуқини олдик.\nЎзимиз шундай қарорга келдикки, битта саноат кластер зонаси ҳозир ривожланиб турган, яна бири ривожланишдан ортда қолиб кетган саноат зонасини танлаб, тажриба алмашинув асосида иш олиб борамиз.\n— Лойиҳа учун қанча маблағ сарф қилинади ва маблағ манбалари ҳақида гапирсангиз.\n— Лойиҳа учун биринчи манба “Остим” компаниясининг ўзининг инвестицион фонди. Ушбу махсус фонд чет элга борадиган тадбиркорлар учун маблағ ажратишни кўзда тутади.\nИккинчиси, Ўзбекистон ҳукуматининг тўғридан тўғри молиялаштириш фонди. Бу – Тўғридан тўғри инвестициялар фонди. Бу жамғарма орқали тадбиркорларимиз лойиҳаларига мамлакат иқтисоди учун муҳим бўлган йўналишларда 30 фоизгача инвестициялар киритилади. Бунда 5 йилдан кейин ҳукуматнинг лойиҳадан чиқиб кетиш шарти бор.\nУчинчиси, турли халқаро молия ташкилотлари ҳам мана шундай лойиҳаларни молиялаштиришга тайёрлигини билдиришган. Бундай ташкилотлардан Малайзия, Бирлашган Араб Амирлиги, Венгриядан талабгорлар бор.\nЛойиҳанинг умумий миқдори 1 млрд 200 млн доллар деб баҳоланмоқда. Бу маблағлар беш йил ичида кичик ва ўрта бизнес кесимида ўзлаштирилади. Кичик ва ўрта корхоналарни ривожлантириш мураккаб масала ҳисобланади. Туркиялик ҳамкорларимизнинг тажриба ва илмларига суяняпмиз.\n— Саноат зоналарида 7та кластер ташкил этилиши айтилди, улар асосан қандай бўлади? Яқин бир йилда қайси йўналишда ўзгариш бўлади?\n— Ахборот технологиялари (IT), темир йўл, қурилиш, соғлиқни сақлаш (фармацевтика), мебел ва озиқ-овқат саноати бўйича кластерлар тузиш режалаштирилган.\nЯқин бир йил ичида мана шу соҳалардан кўпроқ мебел соҳасига урғу берамиз. Бу лойиҳа устида олти ойдан бери ишлаяпмиз. Яқинда мебел саноатида ички бозорда мебел нархлари 20 фоизгача арзонлашини кутяпмиз. Махсус зонада кластер усулида ишлаб чиқаргандан кейин бизнинг таннархимиз тушиши экспорт-рақобатбардошлигимизни орттиради. Экспортимиз ўтган йилга қараганда 8 фоизга ўсган бўлса, бу ўсишни сақлаб қолиш баробарида янада кўпайтиришни мақсад қилганмиз.\nМаълумот ўрнида, Туркиянинг “Остим” саноат зонаси 1967 йилда ташкил топган. Зона Туркиянинг Анқара шаҳрида жойлашган бўлиб, кичик ва ўрта корхоналарга қаратилган мамлакатнинг энг йирик ишлаб чиқариш саноат зонаси ҳисобланади.\nСаноат зонаси 17 сектор ва 139 бизнес йўналишини ўз ичига олиб, унда 6200 компания фаолият юритади.


Толиблар Афғонистондаги таълим олиш жараёнини қандай ўзгартирди - 07.09.2021, Sputnik Ўзбекистон\nЭндиликда афғонистонлик талаба қизлар университетларга ёпиқ либослардан боришлари ва йигитлардан алоҳида ўқишлари талаб қилинади. 07.09.2021, Sputnik Ўзбекистон\n* "Толибон" Россия ва қатор мамлакатларда тақиқланган террорчилик ташкилоти\nфото, мултимедиа, афғонистон, толибон, таълим\n17:24 07.09.2021 (янгиланди: 17:27 07.09.2021)\nЭндиликда афғонистонлик талаба қизлар университетларга ёпиқ либослардан боришлари ва йигитлардан алоҳида ўқишлари талаб қилинади.\nДарсхоналарда қизлар ва йигитлар ўртасида парда тортилган ҳолда таълим олиш мумкин.\nТалаба қизлар дарсларга ниқоб ва абайяда келишлари шарт - шу либослар уларнинг юзи ва баданини ёпиб туради.\nҚизлар болалар билан қаршилашмасликлари учун дарслардан беш дақиқа олдин кетишади.\nУниверситетларда эркак ва аёллар учун алоҳида кириш-чиқиш жойларини белгилаш режалаштирилмоқда.\nЯнги қоидаларга кўра, қизлар фақат аёл ўқитувчилар ҳамда "обрўси яхши" эркак ўқитувчилардан таълим олишлари лозим.\nАфғонистонда бошланган янги ўқув йили


Маккажўхорининг ривожланиш даврлари | AGRO-OLAM.UZ\nБош саҳифа Деҳқончилик Маккажўхорининг ривожланиш даврлари\nМаккажўхорида ўсиш ва ривожланишнинг қуйидаги даврлари мавжуд: майсаланиш, най ўраш, рўвакланиш, гуллаш, сут-мум пишиш, тўлиқ пишиш. Маккажўхори мақбул муддатларда экилганда 8-10 кунда униб чиқади. У биринчи даврда секин ўсади. Пояси тўпгул ҳосил қилиш даврида ўсиши тезлашади. Бу вақтда суткалик ўсиши 8-10 см ва ундан ортиқ бўлади.\nМаккажўхорининг навига қараб уруғ униб чиққандан сўнг 60-70 кун ўтгач, оталик тўпгули ва 4-6 кундан кейин оналик тўпгули, сўта ҳосил бўлади. Одатда, сўта рўвакка нисбатан (оталик гултўплам) 2-3 кун кейин гуллайди.\nМаккажўхори четдан чангланувчи ўсимлик. Шунинг учун уни сунъий равишда ҳам чанглантириш мумкин.\nМаккажўхори уруғлангандан сўнг 15-20 кун ўтгач, сут ва 22-25 кун ўтгач, мум пишиш даври бошланади ва ундан 5-10 кун ўтгач, дон тўлиқ пишиб етилади.\nМаккажўхорининг ўсиш даври унинг навига қараб 90-140 кунни ташкил қилади. Даврлар оралиғи навни хусусиятларига қараб об-ҳаво шароити ва ишлов берилишига қараб ўзгариб боради. Маккажўхори биринчи даврда секин ўсади.\nЛекин бу даврда унинг илдиз системаси ўсиши тезлашади ва ривожланади. Гуллагандан кейин ўсиши тўхтайди.\nМанба: Тузувчилар: Ж.Б. Худайқулов – Тошкент давлат аграр университети\nЎсимликшунослик кафедраси мудири қ.х.ф.д. профессор.\nҚ.К.Азизов – қ.х.ф.ф.д. катта илмий ходим, Ф.Г.Бобоев – кичик илмий\nходим, Х.К.Назаров – қ.х.ф.н. доцент, Ф.Э.Юлдашев – қ.х.ф.д. доцент,\nХ.К.Азизов – кичик илмий ходим, Д. Еденбаев – Маккажўхори селекция\nва уруғчилиги илмий тажриба станцияси қ.х.ф.н., катта илмий ходими.


Суҳбатлашиш — Dilkashradio.com\nАссалому алайкум меҳрибон ва мунис опа-сингиллар. Ҳалқимизда бир гап бор: «Элакка чиққан хотиннинг эллик оғиз гапи бор». Бу рост гап. Аёл зоти табиатан суҳбатлашишга мойил қилиб яратилган. У ичидагиларни, ҳис-туйғуларини яқин кишисига айтмаса туролмайди. Бу уларнинг жисмоний муҳтожлиги ҳамдир. Ҳаётда учрайдиган турли кўнгилсизликлар, асаббузарликлар аёл асабларига қаттиқ таъсир қилади. Аёл киши мана шу салбий қувватларни йиғлаб ёки бақириб қалбини бўшатиб, ўзидан узоқлаштириши мумкин. Эркак кишида эса афсуски бу ҳолат камдан-кам бўлади. Улар йиғлашни ҳам дардлашишни ҳам унчалик эплай олмайдилар. Худога шукрки, аёл киши қилиб яратилганмиз. Биз суҳбатлашиш давомида ўз дардларимизни бўлишамиз, дўстларимизни, яқинларимизни мақтаймиз, ҳиссиётларимизни ифодалаймиз. Бу бизга Худованд томонидан берилган совға.\nСуҳбатлаша олиш инъоми учун Худованддан миннатдор бўлар эканмиз, шу миннатдорчилигимизни Худованд билан бўлган мулоқотда айтишимиз керак. Демак шу инъом билан Худованднинг ўзига мурожаат қиламиз. Худованд айнан мана шунинг учун ҳам бизга суҳбатлашишга чанқоқлик ҳислатини берган. Биз аёллар Худовандга кўпроқ муҳтожмиз. Биз суҳбат давомида Худовандга ибодат қиламиз, Уни улуғлаймиз, муҳтожликларимизни, қалбимиз ҳолатини маълум қиламиз. Баъзиларнинг айтишича, биз Худовандга У шунга муҳтож бўлгани учун эмас, биз муҳтож бўлганимиз учун ибодат қиламиз. Уни улуғлаганимизда ҳаётда муҳими Ким эканлигини ўз ўзимизга эслатамиз. Унга рахмат айтганимизда эса камтарлик билан Унинг ғамхўрлигига муҳтож эканминизни англаймиз.\nБиз гапирамиз, ибодат қиламиз, ҳисларимизни, муҳтожликларимизни маълум қиламиз, бироқ Худованд қандай жавоб беради. Ахир суҳбат икки киши орасида фақат тинглаш билан эмас, гапириш орқали ҳам содир бўлади-ку?! У бизга Ўзининг Каломи, қадимги ва ўзгармас Муқаддас Китоби орқали «гапиради». Ҳа, У чиндан ҳам гапиради. У инсонга ўхшаб овоз чиқариб гапирмайди. Гарчи, қадимда художўй кишилар Унинг овозини бир неча марта эшитишган бўлса ҳам, бугун У Ўз фарзандларига Каломи орқали гапиради. Бироқ бу оддийгина ўқилган, тушунилган оят ёки фикр бўлиб қолмайди. У сизга Ўз Каломидаги бирор бир фикрни айтмоқчи бўлар экан, юрагингиз Унинг майин, меҳрга тўла овозини эшитади. Бундай ҳолатдан кейин Худованд гапираётганига шубҳа қила олмайсиз. Бошқа ҳеч ким, ҳатто ўзингизнинг ички овозингиз ҳам, иблис ҳам шундай гапира олмайди.\nБирор бир киши билан суҳбатлашиш жараёнида унинг қандай инсон эканини билиб оласиз. Ўша киши билан қанчалик кўп суҳбатлашсангиз, шунчалик яхшироқ билиб борасиз. Худованд билан ҳам шундай. Худовандни кўпроқ билишни истайдиган ҳар бир аёл У билан кўпроқ мулоқотда бўлиши, суҳбат учун кўпроқ вақт сарфлаши керак бўлади. Ҳар сафар Худонинг янги хислатларини билиб бориш билан бирга, ўзингизнинг Худо назарида қандайлигингизни ҳам билиб борасиз. Бу икки жараён биргаликда кечади. Суҳбатлашиш жараёнида ҳам Худони яхшироқ билиб борасиз, ҳам ўзингизни. Ўзликни англай билиш бошқаларнинг наздида эмас, айнан Худонинг наздида қандай инсон эканлигингни билиш ортиқча ташвишлардан, тушкунликлардан, ўз-ўзини камситишдан қутқаради. Шундан сўнг асабийлашиш ҳоллари ҳам камаяди. Худованд билан суҳбатлашиш бизга фақат фойда келтиради.


19519 Ўқиш режими + -\nМуҳаррам ойи ҳижрий – қамарий тақвим бўйича йилнинг биринчи ойидир. Биринчи муҳаррам янги йилнинг бошланиш кунидир. Одатда мусулмонлар бир-бирларини бу муносабат билан табрик этадилар. Биз ҳам барчаларингизни 1439 ҳижрий йилнинг бошланиши билан чин қалбдан муборакбод этамиз. Аллоҳ таоло бу йилни барчамиз учун хайр-барака йили бўлишини насиб этсин. Азиз ватанимизни тинч ва осойишта бўлишини, халқимизнинг бахти-саодати зиёда бўлишини насиб этсин! Омин!\nЛуғатда «муҳаррам» сўзи, ҳурматланган, ҳаром қилинган, улуғланган маъноларини англатади. Дарҳақиқат, муҳаррам ойи ҳурматли ойдир. Муҳаррам ойи Аллоҳ таоло урушни ҳаром қилган тўрт ойдан биридир. Бундан ортиқ ҳурмат бўлиши мумкинми? Бу ой Аллоҳнинг ойи, деб номланади, бундан ортиқ улуғлаш бўлиши мумкинми? Аллоҳ таоло «Тавба» сурасида: «Албатта, Аллоҳнинг ҳузурида ойларнинг сони Аллоҳнинг осмонлару ерни яратган куни ўн икки ой қилиб белгиланган. Улардан тўрттаси (уруш қилиш) ҳаром (ойлар)дир. Мана шу тўғри диндир. У(ой)ларда ўзингизга зулм қилманг», деган (36-оят). Ушбу ояти карима ойларнинг ҳисоби, табиий равишда, Аллоҳ осмонлару ерни яратган пайтдаёқ, уларнинг ҳаракатига боғлиқ қилиниб ўн икки этиб белгиланганлигини баён қилмоқда. Бу доимий равишда бир хил турадиган собит ҳисобдир. Унга инсоннинг ҳеч дахли йўқ. Инсон фақат Аллоҳ яратган нарсаларга қараб, Аллоҳ берган ақл билан ойларни санайди, холос. «Албатта, Аллоҳнинг ҳузурида ойларнинг сони Аллоҳнинг осмонлару ерни яратган куни ўн икки ой қилиб белгиланган». Ўн битта ҳам, ўн учта ҳам қилиб бўлмайди. Янги ой чиққан куни янги ой бошланади. У йигирма тўққиз ёки ўттиз кун бўлади. Кейин яна янгиси чиқади. Олдиндан белгилаб қўйилган ҳисоб билан, ой тўлин бўлганда ҳам, янги ой бошланди, дейилмайди. Бундай дейишлик хато ҳисобланади. Чунки Аллоҳнинг ишига бандаси аралаша олмайди. «Улардан тўрттаси (уруш қилиш) ҳаром (ойлар)дир». Яъни ўн икки ойдан тўрттасида уруш қилиш Аллоҳ томонидан ҳаром қилингандир. Бу Зулқаъда, Зулҳижжа, Муҳаррам ва Ражаб ойлари бўлиб, мазкур ойларда уруш бошлаш ҳаромдир. «Мана шу тўғри диндир. У(ой)ларда ўзингизга зулм қилманг». Юқорида зикр қилинган ҳукм тўғри дин ҳукмидир. Ислом ҳукмидир. Бу ҳукмга хилофан ҳаром ойларда уруш қилиб, ўзингизга зулм қилманг. Муҳаррам ойи Рамазон ойидан кейинги мартабада туради. Бу ойда энг улуғ кунлардан бири – Ашуро куни бор. Абу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Рамазондан кейинги энг афзал рўза, Аллоҳнинг муҳаррам ойи рўзасидир. Фарз намоздан кейинги энг афзал намоз тунги намоздир», дедилар. Бешовларидан фақат Бухорий ривоят қилмаган. Али розияллоҳу анҳудан ривоят қилинади: «Бир одам келиб Пайғамбар соллаллоҳу алайҳи васалламдан: «Рамазондан кейин қайси ой рўзасини тутмоғимни амр қиласиз?», деб сўради. «Агар Рамазондан кейин рўза тутувчи бўлсанг, муҳаррамни тут. Чунки у Аллоҳнинг ойидир. Унда Аллоҳ бир қавмнинг тавбасини қабул қилгандир ва бошқа қавмларнинг тавбасини қабул қиладир», – дедилар». Термизий ривоят қилган ва ҳасан, деган.\n10:45 / 08.02.2017 2230\n21:04 / 22.01.2017 2366\n01:27 / 27.09.2017 2696\nЎзбекистон мустақилликка эришгач, маънавий янгиланиш йўлидан дадил одимлаб бораётган юртимизда асрлар оша халқимиз эътиқод қилиб келаётган Ислом динига алоҳида давоми...\n03:27 / 04.03.2017 2403


22 май 2022, Тошкент вақти: 12:08\n"Одамларни бир тийинга олмайди"\nОзодлик мухбири велонамойишга чиққан ишчилардан бири билан суҳбатлашди.\nОзодлик ишчилари норозилиги юзасидан “Indorama Agro” МЧЖдан изоҳ ололмади. Ширкат Озодликнинг бундан олдинги мурожаатларини жавобсиз қолдирган эди.\nЎзбекистондаги илк мустақил касаба уюшмаси\nОзодлик билан суҳбатда бўлган фаоллар мустақил касаба уюшмаси тузиш ғояси ишчиларнинг ўз ҳуқуқ ва эркинликларини ҳимоя қилиш эҳтиëжидан келиб чиққанлигини айтишганди.\nЎзбекистон хусусий сектор корхоналарида ойлик маошларни вақтида ёки тўлиқ бермаслик сурункали муаммога айланган.\nИшчилар маошлар камлиги ёки ўз вақтида ололмагани учун норозиликлар бундан олдин ҳам бўлган.\nЎзбекистондаги энг йирик нефт ва газ компанияларидан бири “Жиззах петролеум” МЧЖ (Jizzakh Petroleum) ишчилари маошлари икки баравар қисқартирилганига норозилик билдириб, иш ташлаш қилган.